Halloween, side 1 - Shopup.dk - Online Shoppingcenter\nHalloween, side 1\nHer finder du de sejeste udklædninger og udstyr til Halloween\nLemanden - udklædning voksen Halloween\nDenne lemandudklædning består af en sort kappe med hætte og en grå krage. Kappen er smidig og bekvem at have på sig (handsker, bukser, sko og le indgår ikke). Denne udklædning er perfekt, n&am\nDenne zombiedragt til børn inkluderer en overdel, et par bukser, en hat, en kæde og et klistermærke (sko følger ikke med). Dragten er sort/hvid-stribet med røde blodpletter. Kanterne er trevlede, og giver et sl\nDette heksehalloweenkostume består af en kjole, et bælte og en hat. (Kost og sko er ikke inkluderet). Den lange kjole er sort og har en V-formet halsudskæring. Ærmerne er orange, og lavet af blonde med edderkoppespindsm\nBeholder med snydeblod på 2 liter til tekstik. Denne sminke skaber en blodig og realistisk effekt. Skab en skummel stemning til Halloween eller til en anden skræmmende aften med dine venner.\nLanterne lysende kranie 35cm Halloween\nDenne lysende dekoration er lavet i polystyren. Den forestiller en lanterne og et kranie i midten. Indvendigt kan en lille pære tændes. Pæren lyser i forskellige farver. Du kan bære lanternen i et håndtag .\nSort kappe med hætte voksen Halloween\nkappen til voksne er sort og er lavet i et skindende materiale. Den har em hætte og er va. 142 cm lang. Kappen lukkes på forsiden med to snore. Perfekt til Halloween. © Copyright Widmann SRL\nLille monster - udklædning til børn, Halloween\nDenne lille monsterudklædning til børn består af en kjole, et bælte og et par handsker (paryk, strømpebukser og sko indgår ikke). Kjolen er sort- og hvidternet og har en hvid krave med et sort slips so\nManden Med Leen udklædning til børn, Halloween\nManden med leen til børn består af en lang kappe med hætte og grå krave (bukser, le, handsker og sminke indgår ikke). Kraven kan fjernes hvis man ønsker et helt sort look. Udklædningen er sort\nSort/Rød Vendbar Vampyrkappe Halloween Voksen\nDenne vendbare vampyrkappe til voksne er i plastik. Den har en høj krave og er sort-rød (skjorte, bukser, bælte, sko, halskæde, butterfly, paryk og sminke medfølger ikke). Det perfekte tilbehør til dit\nSkeletarmbånd med ringe Halloween voksen\nDette stilfulde skeletarmbånd med ringe er elastisk, og består af sølvfarvede plastkugler. Armbåndet er forbundet med 5 ringe ? en til hver finger. Armbåndet og ringene forbindes via metallignende knogleben. De\nBlodige Halloween klovnehandsker til kvinder\nDisse blodige klovnehandsker til kvinder består af sort net og halvt stof med blod. Handskerne har flere lag af flæser ved kanten. Skal du klædes ud som farlig klovn til Halloween er disse\nDette kit består af en heksehat og et strutskørt, og passer perfekt til dig, der vil klæde dig ud som en heks! (overdel, strømpebukser og sko følger ikke med). Hatten er sort og er dekoreret med et lilla b&\nSort flagermus hængedekoration Halloween 54x26 cm\nDenne onde sorte flagermus fremstår som ægte da det er en hængedekoration. Dens vinger er lavet af helvgennemsigtigt stof, og med sine røde øjne og mund fremtår den skræmmende. &am\nKlæd dig ud som selveste djævlen til Halloweenfesten! Parykken har kort hår, som står ud i luften. Spidserne af håret er røde, og rødderne er sorte (horn medfølger ikke). En perfekt a\nDenne uhyggelige harlekin-latexmaske til voksne er perfekt til halloween! Masken dækker hovedet, og forestiller et harlekin-ansigt med hvid hud, og sort farve omkring øjnene. Munden er rød, og smiler ondskabsfuldt, og hå\nSpøgelseskostume Halloween barn\nDette spøgelseskostume består af en kjole og en maske med hætte (sko og handsker er ikke inkluderet). Kjolen er hvid og lang, og kanterne har savtakkede udskæringer. På ærmerne er der desuden p\nDekorationskors RIP 67 x 52 cm Halloween\nDette gravstens-kors måler ca. 67 x 52 cm. Det er lavet i poslysteren med en effektmaling som ligner gammel sten. Der står RIP på forsiden af dekorationen for a give et realistisk udseende. Sæt dekoratio\nSort hekse - udklædning voksen Halloween\nHekse-udklædningen er helt sort og består af en kjole, som er åben i ryggen, et bælte og en spids hat. Udklædningen er komfortabel og lavet af et tyndt stof (kost og sko er ikke inkluderet). Med udklæd\nHekseudklædningen til børn består af en sort kjole med afklippede strimler, lilla ærmer og en halsudskæring. Det lilla stof har sorte tryk som forestiller dødningehoveder. En sort hat og et bæ\nDette par strømper er sorte med hvide knogler. Dette par strømper er perfekte til et skelet-kostume til Halloween!\nRød djævel maske voksen Halloween\nDen røde latexmaske forestiller en djævel med horn, skrækkelige øjne og en bred mund med store tænder. Den har lufthuller ud for næse, mund, øjne og ører. Masken dækker hele\nDekoration gravsten Halloween\nDenne gravstensdekoration måler 63 cm i højden og 35 cm i bredden. Den er lavet af polystyren og måler 5 cm i bredden. Den er malet til at ligne en ægte gravsten. Bogstaverne R.I.P tilføjer kun mer\nDette Halloween edderkoppe hekse kostume til piger består af en lang savtakket sort kjole med tryk af et hvidt edderkoppespind på forsiden. Kostumet omfatter også en gennemsigtig kappe i sort tyndt stof forsynet med en stiv hals\nDekoration kranie lysende grønt 45 cm Halloween\nDenne ophængelige dekoration forestiller et kranie. Det er lavet i polystyren og dækket med mørkegråt stof. Der sidder en batteriboks på bagsiden af kraniet (med medfølgende batterier). D\nOppustelig kedel 60 cm Halloween\nDenne oppustelige kedel er lavet af plastik, og har et mål på 60 cm x 60 cm. Den er sort, og har gule og lilla flammer langs bundens kant. Skålen kan fungere som opbevaring af drikkevarer til halloweenfesten.\nLys & Deko>Dekorationseffekter>Årstidens dekoration>Halloween\nHalloween flagermus gom, 90 cm\nTemafester || Halloween\nHvis du virkelige vil fuldende dit Dracula kostume kan du bruge disse kunstige hugtænder. Hugtænderne sættes fast med voks der bliver næsten helt usynligt når først tænderne er monteret, og dine nye hugtænder ser således utrolige ægte og skræmm\nHalloween mumie kranie med glødende blå øjne\nHalloween mumie kranie med glødende blå øjneMumiekraniemed en bandage rundt om hovedetPlastik figur til ophængMateriale: flamingo, bandageTænd / sluk-kontakGlødende øjne med to blinkende lysdioderHøjde 15 cm\nHalloween hængende kranie skål


Lægemidler sikrer dyrs velfærd | VIF\nDanskerne ligger på en klar sidsteplads i Europa, når det gælder viden om lægemidler til dyr, og lægemidlers betydning for forebyggelse og behandling af sygdom hos dyr. Det fremgår af en undersøgelse, som IFAH-Europe (den europæiske sammenslutning af veterinærmedicinske lægemiddelfirmaer) gennemførte i slutningen af 2016.\nUndersøgelsen viser en bekymrende tendens: Danskerne er generelt meget negative overfor brugen af lægemidler til dyr. De forbinder ikke lægemidler og medicin med dyrevelfærd, de associerer primært dyremedicin med brugen af antibiotika, og tror – ukorrekt – at mælk, kød og æg fra medicinsk behandlede dyr er fulde af medicinrester.\nDer er tilsyneladende en meget begrænset forståelse generelt i befolkningen for det faktum, at medicinsk behandling af dyr er et dyrevelfærdsmæssigt anliggende. Dyr, der ikke behandles, når de er syge, lider altså. De skal ud fra et dyreværnsmæssigt synspunkt enten behandles eller alternativt aflives.\nLæs hele debatindlægget i Altinget.


Hasselager - mandag\nHasselager - torsdag\nGalten - mandag\nGalten - tirsdag\nGalten - onsdag\nGalten - torsdag\nSøften - onsdag\nSøften - torsdag\nPriser - Søften\nPriser - Galten\nPriser - Hasselager\nPriser - Hasselager, ny opstart 2022\nLine Falch Andersen\nIndehaver og eksamineret Danselærer\nLine er 31 år og indehaver af Danseskolen Line Falch. Hun underviser i børnedans, Disco, HipHop og Standard- og latindans.\nDans er Lines helt store passion, og hun elsker at se eleverne udvikle sig og blive dygtigere. Samtidig er det dog også helt centralt, at eleverne altid har fokus på danseglæden, for som Line siger: "På min danseskole skal der være plads til alle, og det er frem for alt vigtigt, at det er hyggeligt og sjovt at gå til dans."\nLine er eksamineret danselærer hos danselærer Morten Bekker i regi af De Danske Danseskoler og har drevet Danseskolen siden hun blev færdiguddannet i 2014.\nLine har Danseskolen i Søften, Galten og Hasselager, hvor hun underviser fra mandag til torsdag.\nEksamineret danse-, disco- og showinstruktør\nLena har i mange år drevet Danseskolen LN dans i Hasselager og Århus, hvor hun i flere år har haft en af Danmarks største Danseskoler.\nHun er uddannet Danselærer ved De Danske Danseskoler, og har i løbet af sin karriere undervist i Standard- og latin, børnedans, Rock'n'roll, Disco samt meget andet.\nDans betyder alt for Lena, som har undervist børn, unge og voksne på sin Danseskole i mere end 30 år.\nLena skal undervise tre hold: Disco formation, Mors disco og showholdet, "Det er aldrig for sent" for unge og voksne i Hasselager om mandagen fra næste sæson.\nMichelle færdiggjorde gymnasiet i 2019, og bruger nu sit andet sabbatår på arbejde og træning – selv har hun danset både disco, ballet, Hiphop og standard-og latindans, men det er disco hun har valgt at fokusere på, og som hun danser på eliteplan.\nUdover at undervise på Danseskolen, underviser hun også unge i dans og ballet hos Elite Sports Akademi i Aarhus.\nPå Danseskolen underviser Michelle i Hiphop, Girly Hiphop, ballet, spring/teknik/styrke og Latinmix.\nMichelle har hold i Galten om onsdagen og i Søften om torsdagen, og hun glæder sig til endnu en sæson på Danseskolen - hendes passion, engagement og glæde ved dansen er nemlig noget hun ønsker at give videre til børn og unge.\nMan kan ofte møde Michelle til turneringer, hvor hun er med til at hygge og hjælpe til samt bakke op om Danseskolens elever.\nMathilde Schriver Møller\nMathilde er nyeste instruktør på Danseskolen.\nHun underviser børn og unge om torsdagen i Galten Selskabslokale, hvor hun underviser i Hiphop, MGP/Ramasjang dans, Kidsstyle og Disco.\nNår Mathilde ikke underviser på Danseskolen, så arbejder hun i en vuggestue. Og så bruger hun sin fritid på sit dans - hun har selv danset både Disco og Hiphop, men det er nu en gang Hiphop hun har valgt at fokusere på, og som hun danser på eliteplan.\nMathilde har undervist på Danseskolen i foråret 2021, og glæder sig til at fortsætte med undervisningen, og give ud af sin danseerfaring og danseglæde til eleverne på Danseskolen.\nMathilde kan også ses til turneringer, hvor hun glæder sig over at kunne hjælpe til og bakke op om eleverne, når de er til konkurrencer.\nKaren Sofie Andersen\nAssistent og hjælpetræner\nKaren er hjælpetræner på Lines børne- og ungdomshold samt parhold mandag og tirsdag i Galten Selskabslokale. Og i Hasselager torsdag aften, hvor hun nyder at gå rundt og hjælpe og hygge om Danseskolens elever og par.\nDerudover træder hun ofte til, hvis der er brug for en ekstra hånd på Danseskolen, hvor hun altid står klar til at hjælpe og svare på spørgsmål.\nKaren bor i Århus, hvor hun til dagligt læser til bygningsingeniør på andet år.\nMan kan også møde Karen til danseturneringer, hvor hun ofte er med for, at hjælpe og støtte elever, når de er med til konkurrencer.\nMatilde Riber Brandstrup\nMatilde startede til dans hos Line, hvor hun har danset både Disco og Hiphop, men danser nu Hiphop i Århus på internationalt plan.\nHun går på Risskov Gymnasium på tredje år, og har i to sæsoner undervist på Danseskolen i Galten, hvor hun har nydt at videregive dans og danseglæde til eleverne på Danseskolen.\nI denne sæson holder Matilde en pause fra undervisning på Danseskolen, for at give sig mere tid til skole, arbejde og fritid.\nMatilde vil stadig fungere som vikar på Danseskolen.\nLine Falch Jensen | CVR: 35596585 | Tlf.: 51889707 | linefalch.dans@hotmail.com


Er dine nerver flossede? – Susanne Worm\nLæs her om hvordan dine egne hårde krav og for store forventninger ødelægger dit liv samt 4 måder at beskytte dig på.\nI denne blog beskrives en række løgnagtige tanker, vi fortæller os selv, samt nogle eksempler på hvordan vi ændrer disse følelser, livssyn og begrænsninger.\nMange mennesker bruger meget tid og bekymringer på hvordan de skal nå et bestemt mål – i den grad at de bliver så udmattet, at de næsten opgiver før de får startet.\nTænk i stedet: ”Jeg ved hvad jeg vil” eller ”jeg kommer stadig tættere på”.\nNår det handler om at nå et mål, er det vigtigt at holde slutresultatet for øje. Se det som en GPS-vejledning når du kører bil. Du kender ikke den præcise rute, men du ved, hvor du vil hen, og GPS’en skal nok guide dig. Hold fast i målet, og løsningerne du har brug for undervejs, vil komme efterhånden som du skal bruge dem, enten fra en god ven, tillid eller inspiration fra dig selv.\nFå inspiration, hjælp og støtte til at udvikle dig. Jeg arbejder som coach, hvor mit formål er at hjælpe og støtte mennesker i KUNSTEN AT LEVE. Hjælpe mennesker, der sidder fast, er i tvivl, stressede, i det hele taget med nerverne uden på tøjet, her hjælper og støtter jeg dem videre til at få det liv de gerne vil have. Prøv et intromøde hos mig – find en tid og tilmeld dig neden for.\nHvis du er i tvivl om hvordan du selv kommer videre – du vil gerne, men har svært ved at gøre “det rigtige”, så lad os tage en snak – helt uforpligtende og se, og oplev, om coaching hos mig vil give dig det skub, der skal til.\nDet er ikke nødvendigvis en løgn, blot en selvdestruktiv sætning. For det er rigtigt, vi kan ikke gøre alting rigtigt hver gang, for ingen er perfekte – altid.\nTænk i stedet: ”Jeg vil gøre mit bedste”.\nDet er vigtigt at forstå, at alt, lige fra karriere, helbred, og dit liv i det hele taget, er en on-going proces, hvor alting hele tiden ændres og bliver bedre. Se det som skitser, kladder, første forsøg og oplev at fejl er vejen til storhed! Lige så snart vi glemmer ”perfekt”, tager vi presset af os selv og bliver i stand til at performe meget bedre.\n3. Usandheden: ”Jeg er ikke så smart/talentfuld/smuk..”\nNår vi sammenligner os med andre, skaber det vrede, fjendskab, jalousi og negativ konkurrence, alt sammen på en måde, så vi oplever en følelse af mindreværd. Når det sker, oplever vi også vi bliver drænet for energi. Og hvis du tror du er den eneste der har disse tvivl, så tro om igen. Fx mange skuespillere, entertainere, ledere siger ofte til sig selv, når de får anerkendelse: Puh, ha, så slap jeg også afsted med det denne gang.\nTænk i stedet: ”Jeg ved hvad jeg er god til, og jeg respektere alle mine talenter og gode sider”.\nDet er vigtigt at vide med dig selv og tro på, du har et formål og en grund til at være på denne jord. Start med at noter alle dine bedste kvaliteter, alt det du ved du er god til. Vær ikke genert, ikke ydmyg, du skal prale! Når du så fra tid til anden kommer i tvivl, så kig på listen. Husk altid, at verden har brug for din storhed!\nNår man nedgør sig selv, er det meget svært at nå de høje mål. Det er også svært at ændre de destruktive tanker og sammenligninger med andre. Jeg ved alt om det – har selv været der, og ved det er ”hårdt arbejde” at lære at elske og respektere sig selv, ved derfor også at det er muligt at ændre! Benyt dig af min rådgivning, træning og erfaring til hurtigt at komme videre også få det bedre. Book en tid til et uforpligtende intromøde.\nHvad enten vi tror på en højere magt, skæbnen, eller måske vores chef, er det at fralægge sig sit eget personlige ansvar. På den måde frarøver det os viljen til at tage beslutninger og at følge vores hjerte, og på den måde aldrig opdage, hvor fantastisk livet er, og hvor stærke vi egentlig er.\nTænk i stedet: ”Jeg vil gribe livet og leve det fuldt ud”.\nFor at se mulighederne, må vi åbne vores hjerter, så nye tanker, overbevisninger og forventninger får plads, og deraf giver muligheden for at nye ting og muligheder kan ske.\nKom nu videre – lad mig hjælpe dig. I stedet for du selv kæmper i lang tid, og måske kun lykkes halvt, så lad mig hjælpe dig. Jeg vil dels bruge min coach og NLP- uddannelse, min lange erfaring med mennesker i udvikling, samt min livserfaring. Book en tid her – og tilmeld dig til et intromøde, hvor du uanset hvad, vil opleve at få en masse brugbart med hjem.


Det ultimative stykke julekonfekt - Odense Marcipan A/S\nDet ultimative stykke julekonfekt\nPressemeddelelse • Nov 23, 2010 14:30 CET\nNy juleopskrift: Kombinationen af to slags marcipan, nougat og en chokoladebund med sprøde, ristede mandelflager skaber det perfekte stykke julekonfekt\nOrdet "konfekt" kommer fra det latinske ord "confectum", der betyder, at noget er færdiggjort og fuldendt. Og fuldendt og perfekt er en meget god beskrivelse af årets ultimative stykke julekonfekt, der er kreeret af chefkonditor Peter Kofod fra Odense Marcipan.\n- I Danmark har vi lange og stolte traditioner med at lave julekonfekt, og historisk set er der fire hovedingredienser, som går igen: marcipan, nougat, nødder og chokolade, fortæller Peter Kofod.\n- I årets konfektstykke er disse ingredienser kombineret, således at man vil opleve et meget smagfuldt og nuanceret udtryk, der fuldendes med bid og sprødhed fra chokoladen og de ristede mandelflager.\nMandelflagerne ristes gyldne i ovn eller på pande. Hakket nougat og chokolade smeltes over vandbad og blandes med de ristede mandelflager. Massen smøres ud i\n15 x 15 cm på et stykke bagepapir og afkøles. Efter afkøling deles pladen i 5 stænger.\n3 slags fyld\n100 g Odense Ren Rå Marcipan med kakao\n100 g Odense Ren Rå Marcipan\n100 g blød nougat (skal være kold)\nAlle 3 ingredienser deles hver i 5 portioner og rulles ud i 15 cm lange stænger.\n3 forskellige stænger placeres på bundene med nougat på toppen (se foto). Overtrækkes til sidst med 100 g smeltet mørk chokolade.\nMad, drikkeMadlavningNye produkter, tjenester\n885 KB • 1772 x 1329 px


Miljøborgmester undersøger muligheder i sag om spildevand – Nyheder fra Bornholm » Bornholms Tidende\n24. MAJ 2020 24. maj 2020 • 12:47 POLITIK AF\nTeknik- og miljøborgmester i Københavns Kommune, Ninna Hedeager Olsen, vil have undersøgt, om der er muligheder for at Københavns Borgerrepræsentation kan gribe ind i sagen om udledning af spildevand i Øresund.\nDet oplyser borgmester Ninna Hedeager Olsen i en skriftelig meddelelse til DR’s Radioavisen\n– Jeg har krævet, at forvaltningen i dag orienterer mig og udvalget om sagen, siger hun i meddelelsen.\n– Her skal det fremgå, om udvalget kunne have truffet en anden afgørelse, hvis sagen havde været forelagt politisk. Og om udvalget har nogle handlemuligheder, nu hvor tilladelsen er givet.\nBeslutningen er søndag blevet mødt med kritik fra kommunens udvalgsmedlemmer fra Dansk Folkeparti, Konservative og SF.\n– Det er fuldstændig forrykt. Det er jo miljøsvineri af dimensioner, og det er helt ubegribeligt, at der bliver givet tilladelse til det i det i en Enhedslisten-borgmesters forvaltning, siger Finn Rudaizky (DF) til Radioavisen.\nUdledningen af spildevandet skulle være begyndt allerede søndag morgen – men sent lørdag aften blev det i første omgang udskudt 24 timer.


Gedser Lystbådehavn - Book en shelter\nOplevelser ved Gedser\nAdresse: Vestre Strand 2A, 4874 Gedser\nKoordinater: 54.582498, 11.921556\nBemærk: Toilet, køkken, tøjvask, baderum m.m. er kun åbent fra d. 1. april til d. 1. november hvert år. Udenfor sæsonen kan du anvende færgehavnens toilet, som ligger cirka 1 km fra pladsen.\nFor enden af den hyggelige lystbådehavn i Gedser finder du den skønne shelterplads, kun få meter fra Østersøen. Shelterpladsen ligger fint isoleret fra resten af havnens aktivitet, mens teltpladserne ligger midt på området ved den store grillplads. Hvert år får havnen tusindvis af besøgende fra både ind- og udland, og derudover bliver området hyppigt benyttet af de lokale, som elsker den smukke udsigt og hyggelige stemning. Der står luksusfaciliteter til rådighed i turistsæsonen, med mulighed for brusebad og tøjvask mod gebyr. Shelterpladsen er en del af vores store oplevelsesrute, Naturlandet Rundt.\nOmrådet ved Gedser Lystbådehavn er perfekt til familiehygge! Der er en stor legeplads og boldbane ved grillplads, samt god plads til leg og spil generelt. Der er flere skønne badestrande i området, og spændende spisesteder som for eksempel Restaurant Najaden og Toldcafeen. Der er mulighed for indkøb hos Dagli’ Brugsen, cirka 1 km fra lystbådehavnen.\nPriser: 20 kr per person i telt, 30 kr per person i shelter.\nDrikkevand: Ja, flere steder, for eksempel i køkkenet.\nToilet: Ja, på havnens område, cirka 150 meter fra shelterpladsen.\nBålplads: Nej, men der er stor grillplads til rådighed på havnens område.\nInformation: Læs mere om Gedser Lystbådehavn her, og områdets oplevelser her.\nWi-Fi: Ja, der er gratis internet på hele havnens område.\nServices: Havnens køkken står til rådighed, og man har mulighed for brusebad og tøjvask mod gebyr.\nParkering: Brug en af havnens parkeringspladser; hvis du er sheltergæst må du gerne parkere ved Fiskeklubben.\nFor at kunne få adgang til lystbådehavnens faciliteter skal du betale 60 kr for et havnekort; men hvis du ikke bruger bade- eller tøjvaskfaciliteterne, så får du alle pengene igen når du forlader pladsen. Brug af toilet, grillplads og køkken er gebyrfrit. Læs mere her og se prisliste her.\nSe hvad andre synes om Gedser Lystbådehavns shelter- og teltplads i gæstebogen.\nVil du sove i shelter? Så book ved at klikke på et af de to links her: Shelteren “Rødsand” eller Shelteren “Fyrskibet”.\nHvis der er fuldt booket ved Gedser Lystbådehavn, så kan vi anbefale Frederiksminde B&B, Oldfruen B&B, MejeriGaarden samt shelter- og teltpladserne ved Bruserup Strand og Gedser Naturcenter.


Maj 20, 2021 HHO FACTORY, Ltd.\nHHO Kit Opel Vauxhall Astra 1.4L 2014 HHO Generator iX HHO FACTORY HHOKIT\nHHO FACTORY, LTD fremstiller 'Plug-n-Play' HHO-generatorer til din bilmotor. HHO Generator kommer straks i gang med at rengøre og fjerne kulstofaflejringer, der belægger indersiden af din motor og forbrændingskammer.\nDenne HHO Carbon Cleaning-handling gendanner din motor 'Ren som ny' -tilstand.\nIrsk-baserede HHO FACTORY Ltd. er specialiseret i at levere kulstofemissionsreducerende brintteknologier til det globale marked. HHO-generatorer er innovative inden for design ved at arbejde meget effektivt ved lave forstærkere med det primære designfokus for at reducere kulstofemissioner og gendanne et bedre brændstofforbrug ved at rense din motor indefra og ud.\nNår du investerer dine hårdt tjente penge i en HHO Factory HHO Generator, får du en fuldt testet og fuldt undersøgt Plug-N-Play brugervenlig brugsklar, fremstillet i Irland, kvalitetsudstyr. Designet med omhu og samlet med præcision, alt baseret på udtømmende test i den virkelige verden og dataanalyse, gør hver HHO Factory HHO Generator nøjagtigt som lovet, når du har installeret det korrekt i henhold til instruktioner og videoer.\nAlle HHO Generatorsæt og All 'Plug-n-Playenheder er EU er beskyttet af EUIPO - Den Europæiske Unions Kontor for Intellektuel Ejendomsret.\nHvorfor beskrives HHO Kit som en effektiv aktiv HHO-kulstofrenser?\nDet praktiske resultat af rengøringsprocessen med Active HHO carbon cleaner (HHO Kit) er, at brugerne fortæller os, at de ser og føler deres motorer gendannet for at levere bedre brændstoføkonomi.\nMed vores HHO X-CELL-generatorer behøver du ikke ændre eller manipulere din ECU for at få strøm eller brændstoføkonomi. Mange lande forbyder at bruge nogen chip eller sensorændringsenheder til at manipulere data, fordi det ofte øger farlige kulstofemissioner og kan forkorte motorens levetid, hvilket især skader generatoren under processen.\nDu skal passe på ikke at blive involveret i ikke-testede, uprofessionelle HHO-celler, der er skødesløst til et gammelt design. Disse er meget ofte bygget uden videnskabelig test, og har normalt for mange ubrukelige neutrale plader, så den eneste måde at overvinde deres manglende tekniske viden er at fortsætte med at øge de forstærkere, der leveres til pladerne. Batteriet og generatoren skal arbejde meget hårdere for at levere denne strøm, og eventuelle besparelser, der er opnået ved HHO-gas, bruges til at drive generatoren. Naturligvis kan du forvente, at din generator og batteri har en forkortet arbejdsliv i processen.\nOK !, Så det er de dårlige ting. Og du er nødt til at vide det, fordi der også er andre HHO-generatorer derude, der ikke er egnede til formålet.\nHHO FACTORY har nogle gode nyheder til dig! Garanteret!\nDen største fordel for dig og din motor er en reduktion i emissioner og gendannelse af din motors effektivitet ved at brænde benzin og diesel.\nHHO FACTORY har nu tilgængelig vores HHO X-Cell Generator HHO-sæt udviklet i 2019 og produceret af HHO FACTORY, LTD lige her i Irland. Disse sæt bruger en meget lav strøm fra 200 mA til 1.5 A for at opnå det bedste resultat i reduktion af emissioner, øget effekt og gendanner bedre brændstofforbrug i din lille og mellemstore motor. Og det er alt sammen ned til HHO FACTORYs obsessive forskning, konstante test og vedvarende designforbedring.\n--------------------- OG ----------------------\nHHO-generatoren hydrolyserer det ioniserede vand til ilt og brintgas. Brintgas og iltgas forbedrer brændbarheden i din brændstofblanding, så den brænder helt. HHO Gas fremskynder flammeforplantningen i dit forbrændingskammer, hvilket giver mere tid til forbrænding (fordi det starter straks og brænder mere grundigt) og derved forårsager mere fuldstændig brændstofforbrænding.\nDenne øgede effektivitet giver mere energi fra dit brændstof, hver rotation af krumtapakslen, og du kan enten accelerere hurtigere, hvis du vælger eller kører mere forsigtigt, og din motor vil være mere brændstofeffektiv.\nDu har ikke brug for en enorm mængde HHO Gas, men du har brug for den rigtige mængde, leveret på den mest effektive og præcise måde som muligt. Og det er præcis, hvad HHO X-Cell Generator HHO-kit gør bedst.\nTjek accelerations-appen for at teste før og efter ydelsen af din motor, så du kan være sikker på, at du har købt en HHO-generator, der faktisk gør en forskel i den virkelige verden for din motor.\nHvordan fungerer kulrengøring?\nHHO Gas (Hydrogen & Oxygen) brænder i forbrændingskammeret og vender tilbage til vandet (H2O), men det er så varmt i forbrændingskammeret, at vandet faktisk bliver overophedet damp eller super varmt vanddamp. Vanddamp er usynlig, når den kommer ud af din udstødning, så du laver ikke en stor stormsky, når du kører ned ad gaden.\nForrige artikel HHO -sæt Suzuki Vitara. Alto HHO Generator iX HHO FABRIK HHOKIT\nNæste artikel HHO Kit Renault Espace 1.9 dCi HHO Generator iX HHO FACTORY HHOKIT


Forstå dig selv, skab tillid og lev et liv der bygger på dine indre værdier - uden at mærke skam i dig selv og føle dom fra omverden!\nEt forløb over 4 måneder, som lærer dig at:\nlytte til dig selv og skabe tillid til det, du mærker.\nskabe kontakt til din rige indre verden og bruge den som fundament til at skabe indre ro og balance.\nomfavne frygten og stole på dig selv.\nbruge din energi rigtigt, så du kan sige fra, sætte sunde grænser og bruge din følsomhed som en styrke, frem for en svaghed.\nPå forløbet her lærer du at forstå og omfavne den følsomhed, du rummer. Den følsomhed, som lige nu kommer til udtryk som vrede, frustration eller gråd, og som måske får dig til at mærke overvældelse eller udsættelse af opgaver.\nResultatet af forløbet er at opbygge en tillidsfuld indre base i dig, som giver dig en forståelse af din følsomhed, samt hvordan du kan bruge den som en styrke i dit liv. En styrke, som giver dig mulighed for at kunne sige fra og sætte sunde grænser i din hverdag - uden at gemme eller skamme dig over at være den du er - nemlig følsom.\nDu lærer hvorfor du har det som du har det, og hvorfor du ofte føler, at din følsomhed får dig til at virke svag, mindre robust eller forkert i forhold til dine kolleger, dine venner og din familie. Hvorfor du føler du skal tage dig mere sammen, være mere udholdende og mere forandringsparat, og hvorfor du også har følelsen af, at du aldrig rigtig lykkedes med at gøre lige netop det.\nDu lærer at opbygge tilliden til det, du mærker og reagere konstruktivt på det, følge din intution, sige fra og sætte sunde grænser, samt hvordan du giver maksimalt til andre af det du kan og står for, uden at dræne dig selv, føle dig forkert, for svag eller for meget.\nForløbet her er bygget op omkring mine mange års erfaring med, at leve et liv med følelserne udenpå tøjet. Jeg har i dag skabt et liv, hvor jeg omfavner følsomheden, finder styrken i at være sensitiv - frem for at se den som en svaghed, der skal ignoreres eller overkommes.\nDa ingen mennesker er ens, så vil alle øvelser og opgaver blive tilpasset dig og dine behov.\nOpstartssamtale - 60 min.\n1 VIP dag på Marienlyst Strandhotel i Helsingør - her sætter vi sammen gang i din rejse. (Vi overholder naturligvis alle gældende regler i forhold til Corona, og skulle det ske at vi ikke kan ses i virkeligheden, så holder vi dagen online.)\n5 gennemarbejdede moduler, som:\nhjælper dig med at forstå de mange følelser du mærker og have tillid til, at de ikke er tegn på svaghed eller mindreværd.\nhjælper dig med at opbygge en stærk indre base, som giver dig værktøjer til at være i verden som den du er - uden at føle dig "forkert", svag eller for følsom.\ngiver dig en forståelse for forskellen mellem den universelle rigtige og forkerte, og din rigtige og forkerte.\nhjælper dig med at sætte ord på det du frygter, så du kan sætte dig selv fri og mærke styrken i at træffe valg uden skyld og skam.\nhjælper dig med at balancere din energi, så du kan bruge den rigtigt til at sige fra, sætte sunde grænser og gennemføre de mål, du sætter for dig selv.\nAlle øvelser og opgaver er dine til evigt eje, og kan bruges igen og igen igennem livet.\nEn succes-journal, som hjælper dig med at holde fokus på dine succeser og aftaler igennem hele forløbet.\n7 mentorsamtaler af 1 times varighed med mig efter hvert modul, samt igennem eksekveringen af din handlingsplan – (vores samtaler bliver optaget og du får optagelsen efter hver samtale, så du senere kan gå ind og genhøre det vi talte om).\nSparring hele vejen igennem forløbet.\nLige så snart du har investeret, så får du en mail, hvor du finder link til booking af vores første samtale. Samtalen foregår over telefonen, og her afdækker vi hvor du står lige nu, og hvad du mærker står i vejen for, at du kan slippe de forventninger og krav du i dag føler du skal leve op til.\nSå snart vi har talt sammen, sender jeg dig de første opgaver, som du skal gøre til nogle naturlige vaner i din hverdag. På den måde skaber du det bedste grundlag for at arbejde seriøst med dig selv i resten af forløbet. Herefter mødes vi på en VIP dag på Marienlyst Strandhotel i Nordsjælland. Her er der smukke omgivelser og ro og fred til, at du kan få den bedst mulige start på din rejse.\nEfter VIP dagen starter du på det første af de 5 moduler. Hvert modul indeholder en række opgaver og øvelser, som hjælper dig – stille og roligt / skridt for skridt – til at gå vejen. Efter hvert modul har du en fortrolig samtale med mig, hvor vi sammen vender det du fik ud af de enkelte opgaver og øvelser, samt om den indsigt du har fået. Hver samtale bliver optaget og sendt til dig efterfølgende, så du har mulighed for at genhøre, hvad vi talte om. Efter samtalen får du adgang til næste modul.\nHele forløbet understøttes af en succes-journal, som du får udleveret på VIP dagen. Journalen hjælper dig til at visualisere din fremdrift, dine succeser og dine aftaler igennem hele forløbet. Det er også en journal, som – efter du har afsluttet forløbet - vil være en stor hjælp og støtte for dig.\nDer er naturligvis altid hjælp at hente udover vores samtaler. Hvis du sidder fast i en opgave eller du mister retning, så kan du få fat i mig via mail eller telefon, hvor jeg står klar til at hjælpe dig videre.\nSelve tidsplanen for forløbet ser således ud:\nDu får adgang til dine første opgaver og datoen for VIP dagen aftales\nVi mødes på skønne Marienlyst Strandhotel, og du bliver hjulpet rigtigt i gang med din rejse i lækre og smukke omgivelser\nLyt til dig selv og opbyg tilliden til det du mærker (Modul 1) + mentorsamtale\nSkab kontakt til din indre rige verden (Modul 2) + mentorsamtale\nOpgør med rigtigt og forkert (Modul 3) + mentorsamtale\nStol på dig selv, sæt dig selv fri og tag styring (Modul 4) + mentorsamtale\nBrug din energi rigtigt til at sætte mål og gennemføre uden dom (Modul 5) + mentorsamtale\nDisse samtaler aftaler vi når du er færdig med modul 5. Samtalerne har til formål at støtte dig det sidste stykke, så din handlingsplan ikke bare blive lagt i en skuffe og glemt, men rent faktisk bliver gennemført.\nForløbet ser i steps og rækkefølge således ud:\nStep 1: Loyalty\nNår følelser føles som en tsunami, der truer med at vælte os omkuld, give os dårlig samvittighed eller trigger vores vrede, frustration eller gråd, så kompenserer vi ved at prøve at lukke endnu mere af for det, vi mærker. Vi fokuserer på, at vi skal lære at være mere udholdende, at kæmpe og knokle mere og at tage os sammen. Det bringer os ud af balance med os selv, og vi ender med at svigte os selv, og mister dermed tilliden til os selv.\nI dette første step har vi fokus på, at få dig til at lære at lytte til dig selv, finde balancen og opbygge tillid til det, du mærker - frem for at kæmpe mere eller forsøge at lukke af for det. Du opbygger en indre stærk base, som har rod i din mentale ro og balance, samt en tillid til, at det du mærker, det er rigtigt for dig og noget du skal lyttet til. Du lærer at finde fred i at være i verden som den du er, og have tillid til, at du ikke er forkert, fordi du føler så meget!\nStep 2: Innocence\nEt af de værktøjer, vi som sensitive har brug for i en corporate verden, det er vores kontakt til vores indre rige verden. I denne verden gemmer sig vores passion, drømme og ønsker for os selv. Det er også i denne verden at vi kan finde nyttige rutiner og frirum, som kan skabe ro og balance i vores indre. Disse rutiner kan hjælpe os til at møde hverdagen og de situationer vi ofte havner i, som truer os med at blæse os omkuld følelsesmæssigt.\nI dette step har vi altså fokus på at åbne døren ind til denne rige indre verden. En verden fyldt med kreativitet, nysgerrighed og fantasi, og hvor stort set alt er muligt!\nNår vi begynder at bevæge os ud af vores komfort zoner, så bliver vi meget naturligt bange. Vores ego hader forandringer og vil af al magt forsøge at holde os fast i de vaner og rutiner, vi er vant til. Også selvom disse vaner betyder at vi bliver ved med at tro, at vi ikke er robuste nok, at vi skal knokle eller kæmpe mere, eller at vi skal tage os mere sammen.\nI dette step arbejder vi med at give dig redskaber og viden om, hvordan du spotter og håndterer frygten. Du vil lære hvordan du kan vende frygten til din fordel, og bruge den til at styrke dit mod, så du kan træde frem i lyset og omfavne din følsomhed. Vi kigger også på den fejlagtige universelle "rigtig-og-forkert"-opfattelse, og sammen finder vi ud af, hvad der for dig er rigtigt og forkert her i livet.\nNår vi begynder at slippe de følelser, som har truet med at trigge vores vrede, frustration og gråd, så frigives en masse indestængt energi. Energi, som vi tidligere har brugt på at holde os selv og vores følsomhed tilbage fra verden. Den energi kan du bruge til at holde fast i de rutiner og strukturer, som du lige har lært. Rutiner og strukturer, som fortsætter med at forstærke din indre base, så du kan holde balancen og styrken - også selvom livet sker.\nI dette sidste step har vi altså fokus på, hvordan du kan sætte mål for dig selv, hvilke handlinger, der skal til for at du ikke bliver overvældet eller fortabt inden du overhovdet er kommet i gang, og hvordan du finder accept i, at planer og mål justeres når vi bliver klogere.\nDin investering: 19.500,-\nDu kan betale i 4 rater.\nOK, lad mig booke en afklarende samtale\nOnline-kurset "Din indre base" dækker første modul i dette forløb. Har du allerede været igennem kurset, så kontakt mig. Så får du en særlig pris på forløbet her. trine@ditlykkeligeliv.dk. (Samme gælder, hvis du allerede har været igennem forløbet "Stol på dig selv!").


Bedemand Nørresundby | Tryg begravelse og bisættelse - Lavendla\nHjem / Nørresundby\nLavendla Bedemand Nørresundby\nLavendla Begravelsesforretning Nørresundby\nDødsfald kan være en prøvelse for pårørende. Ikke nok med, at det kan være en personlig hård tid, så skal der også arrangeres begravelse og kontaktes myndigheder. Der skal vælges begravelsesform, inviteres til ceremoni og opgøres bo. Det kan være svært at finde rundt i de mange muligheder, og derfor vælger mange at benytte en bedemand.\nHos Lavendla Bedemand Nørresundby tilbyder vi hjælp til både arrangering af begravelse og formidling af kontakt til myndighederne. Vi står til rådighed med praktisk hjælp og vejledning, hvad enten det er af objektiv natur eller personlige spørgsmål. Vores bedemænd priser deres medmenneskelighed og lydhørhed, og vil altid forsøge at skabe den bedste ceremoni for vores kunder. Derudover er vores bedemænd veluddannet indenfor det juridiske område og kender til alle veje og muligheder for, hvordan man kan afmelde en persons liv.\nVi ved, at omstændighederne omkring en begravelse kan være stressende. Der er meget at gøre og mange valg at træffe. Derfor tilbyder vi forskellige mødeformer, som er tiltænkt at skulle gøre disse valg og spørgsmål lettere at finde svar på. Vi tilbyder derfor almindelige fysiske møder, online videomøder og telefonmøder. Ofte opstår spørgsmål uforudset, og derfor er vi fleksible med vores mødetider. Alt dette skal forhåbentligt hjælpe vores kunder med at gøre det svære lidt lettere.\nVi hjælper dig med at arrangere begravelser i Nørresundby\nOm Lavendla Begravelsesforretning Nørresundby\nLavendla begravelsesforretning i Nørresundby tager ansvar for alle detaljerne ved begravelsen. Vor bedemand fungerer som din kontakt igennem hele processen. Vi ved, hvor turbulent og krævende det kan være at miste en pårørende. Derfor gør vi alt, hvad vi kan, for at tilpasse os netop dine frie tidspunkter, så hverdagen kan gå op. På den måde kan vi gøre det svære lidt lettere.\nHvad koster en begravelse / bisættelse i Nørresundby?\nEn begravelse/bisættelse i Nørresundby kan variere meget i pris. Prisen afhænger af valg af kiste, blomster mv. ligesom det har betydning, hvornår og hvor mange gange rustvognen skal køre kisten.\nLavendla Bedemand Nørresundby tilbyder flere forskellige løsninger for begravelse i Nørresundby Kommune. Der kan være mange forskellige hensyn at tage ved en begravelse. Men hvad enten I ønsker en traditionel begravelse, bisættelse eller en alternativ begravelse, så har vores bedemænd erfaringen til at sikre at alle ønsker bliver hørt.\nKirkelige Begravelser i Nørresundby\nVælger I en kirkelig begravelse vil den foregå i en af folkekirkerne i Nørresundby. Ceremonien vil blive ledet af en præst fra den danske folkekirke og følge det evangelisk-lutherske begravelsesritual. En kirkelig begravelse er traditionsrig og det foretrukne valg fra størstedelen af de mennesker, som er medlem af den danske folkekirke.\nNørresundby Kirke: Kirken er opført i midt-1100tallet. Den første kirke på lokationen var i romansk stil og bygget af kvadersten, ligesom mange andre jyske kirker. Der skete dog store ombygninger i middelalderen, og kirken fik derfor et mere gotisk udtryk, da tårn og våbenhus blev tilføjet til kirken. Med årene og industrialiseringens komme blev Nørresundby kirke dog for lille. Derfor skete der omfattende ombygninger i slutningen af 1800tallet, hvor alt bortset fra præsteværelset og tårnet blev udskiftet. Kirken ligger på Sankt Peders Gade og skulle efter sigende oprindeligt været viet til den katolske helgen Skt. Peter, ligesom den store kirke i Rom.\nNørre Uttrup Kirke: Kirken er af nyere dato og blev indviet i 1977. Den har et moderne udtryk, hvilket står i kontrast til de mange traditionelle romanske eller gotiske kirker i Danmark. Kirken ligger ud til Hjørringvej og har gode parkeringsmuligheder tæt ved. Derudover er der gode busforbindelser til kirken\nLindholm Kirke: Kirken blev bygget i midten af 1930’erne og indviet i 1934. Den er hovedsageligt finansieret af private, heriblandt Dansk Andels Cementfabrik. Kirken er bygget efter de sengotiske ø-kirker i røde mursten. Lindholm Kirke ligger ud til Thistedvej med gode parkeringsfaciliteter og adgang med både bil og offentlig transport.\nBorgerlige Begravelser i Nørresundby\nØnskes der ikke en kirkelig begravelse kan Lavendla Bedemand Nørresundby tilbyde forskellige borgerlige begravelsesløsninger. Vi kan hjælpe med begravelser, der tilgodeser andre religiøse forhold samt ateistiske begravelser. En borgerlig begravelse adskiller sig fra en kirkelig begravelse ved, at ceremonien ikke finder sted i en kirke, men i et kapel eller anden lokation.\nDet tætteste kapel på Nørresundby er Centralkirkegårdens Kapel, som ligger på Erantisvej 2,5km fra torvet i Nørresundby. Kapellet ligger i forbindelse med Hvorup Kirkegård og har lokaler, som kan benyttes af både medlemmer af folkekirken og dem som ikke er medlemmer af folkekirken.\nBegravelsesplads i Nørresundby\nI Danmark er det tilladt for alle, uanset deres religiøse overbevisning, at blive begravet på en af de mange kirkegårde. Dette gælder også for kirkegårdene i Nørresundby.\nNørresundby Kirkegård: Kirkegården ligger på Kapelvej kun få hundrede meter fra Nørresundby Kirke. På kirkegården findes flere forskellige gravtyper. Der er mulighed for traditionelle gravsteder for både kister og urner. Derudover findes der plænegravpladser for kister og urner med og uden plade. Kirkegården har gode parkeringsfaciliteter og kan nemt nås fra bymidten.


Caroline La Cour fra Vejle Taekwondo Klub har sammen med landsholdets Kadet Team (synkronhold) vundet guld ved Hamborg Open 2015 i taekwondo teknik.\nDet skete i weekenden til det internationale stævne, som for tyskerne er et kvalifikationsstævne til EM.\nCaroline stillede op sammen med Lærke Kamp Pedersen fra Aarhus og Ida Axø fra Fredericia. Sammen udgør de tre piger landsholdets Kadet Team. Holdet stillede denne gang op for Vejle Taekwondo Klub, og som hold var det deres debutstævne.\n“Alt faldt i hak for det danske trekløver, som mildest talt fejede de tyske konkurrenter af banen og vandt overlegent guld,” skriver Vejle Taekwondo Klub i en pressemeddelelse.\nDet gik også rigtigt godt for Caroline i den individuelle disciplin for piger fra 12-14 år. Blandt 28 deltagere nåede hun helt frem til finalerunden og blev nummer fire blot 0,1 point fra bronze og 0,5 point fra sølv.\nDe næste mål for Caroline er Belgien Open i påsken, EM i Serbien i juni og - forhåbentligt - VM til efteråret.\nCaroline La Cour er blandt kandidaterne til Lokalavisens Sportspris på 25.000 kroner, der bliver overrakt til Vejle Kommunes Sportsgalla torsdag den 9. april i Vejle Musikteater. Caroline optræder desuden til sportsgallaen, hvor hun giver prøver på sine evner på scenen.\nDer kan bestilles gratis billetter til Sportsgalla på vejle.dk/sportsgalla\nPubliceret 17 March 2015 11:30\n13-årige Caroline La Cour fra Vejle Taekwondo Klub er blevet udtaget til landsholdet i Teknik i 2015.\nCaroline blev i sommer klubbens yngste til at få sort bælte, og hun har allerede vundet 15 guld- og 12 sølvmedaljer til diverse stævner.\nHun træner 25 timer om ugen og har sin egen mentaltræner.\nGrunden til denne nominering er - Caroline ER en ener !\n12år - talent,pligtopfyldende,ambitiøs,vilje af stål,desciplineret,vellidt & respekteret af sin omgangskreds,trofast,begge ben solidt plantet på jorden "det stille vand har den dybe grund", jysk lune/dejligt smittende humør og ikke mindst vejlenser helt ind i hjertekuglen - er bare nogen af mange ting der beskriver Caroline La Cour\nCaroline La Cour - 12år gammel og udøver i Vejle Taekwondo Klub. Hun har trænet taekwondo i 4år og "teknik" i 2år... Caroline er pt. klubbens største talent på tekniksiden.\nDet går strygende med sporten - indtil nu er det blevet til 12 guldmedaljer,\nhvoraf 8 af dem er af guld - er fra iår - fra 4 stævner...\nSom noget HELT specielt opnår/"får" Caroline - trods sin unge alder(som den på nuværende tidspunkt yngste udøver) det præstigefyldte "sorte bælte"- "poombælte"(som det hedder for udøvere under 15år) hertil sommer.\nCaroline træner til dagligt på klubbens voksen/sortbælte-hold, klubben teknikhold og er hjælpeinstruktør for øvede børn. Hun har bestået alle indledende prøver - skriftlig teoriprøver/konditionstester/praktiske prøver under DtaF(Dansk Taekwondo Forbund) ifbm. gradueringen til "sort bælte",som iøvrigt er den samme som til voksne udøvere - der er ingen forskel og hun kan se frem til endelige sidste graduering/ sit "sorte bælte" her d. 5. juli 14´.\nVejle taekwondo klub er nærmest hendes andet hjem...og når hun ikke træner & underviser er hun altid med på forreste række til opvisninger og arrangementer\n-senest et Tamil-arrangement på Kirkekebakken hvor Caoline var repræsenteret sammen med 5 andre mænd fra klubben for at repræsentere sin klub - det elsker hun og "finder" hun altid tid til!!!\nDet er meget brugt at ta til andre klubber og træne... men ikke for Caroline - hun ved Vejle-klubben har nogen af landets mest kompetente træner,der som til enhver tid kan og vil hjælpe/udvikle "ildsjæle" som hende - og som i den grad gør det - når de kan se der er udøvere som Caroline der VIL det her! Mange unge idag tror det hele skal "smides i nakken på dem" og sådan foregår det ikke i dojangen(taekwondo-klubbens træningsrum)- her skal man selv gå forrest og ta´initiativ - det gør Caroline!\nEn "sjov historie" der i den grad beskriver Caroline er :\nCaroline er en MEGET succesfuld og seriøs udøver. Trods sin unge alder har hun en vilje af stål, et altid godt humør og dejlig jysk fornuft.\nDet skal her lige nævnes, at flere af de kompetente trænere/personer Caroline kender i taekwondo-verdenen sidste år havde "fat" i Caroline, om det ikke var noget for hende at melde sig til audition...og ja - det "trak" da lidt i hende men det krævede ikke lang betænkningstid og Caroline takkede nej (I samspil med sine forældre)hun følte sig ikke klar - til manges undren. Caroline har aldrig været i tvivl om sit taekwondo-talent, men skal man noget så skal det gøres ordenligt! Herefter startede hun en målrettet plnlægning af sin træning indeholdende ca. 25t ugentlig træning med fokus på taekwondo-,konditions-styrke-og mentaltræning og selvfølgelig kost,hvile og restitution.Hun fik dispentation til at træne i det lokale fitnesscenter under kyndig vejledning af sine forældre(der har henholdsvis 25 og 35 års undervisningserfaring med træning og fortsat er aktive - mor er fx. forhenværende eliteudøver)og fik etableret et samarbejde med en mentalcoach.Alt dette i samspil med at være en ung pige på 12år, hvor det ESSENTIELLE er , at det SKAL være sjovt!!! - Der skal være plads til andet end træning og der skal være en god kombination mellem træningen - det at passe sin skole,venner & venninder - netop årsagen til at det pt. ikke har været aktuelt for Caroline at komme i en elite-klasse!\nHer kommer "historien":\nOnsdag d.12.marts 2014 modtog Caroline en opringning fra Kadet(under 15år)udviklingslandstræneren, Signe Jørgensen.\nSigne Jørgensen (Kadetudviklingslandsholdstræner): "Caroline jeg/vi har holdt øje med dig over længere tid... Hvis du har tid & lyst så har vi en plads til dig på holdet !"\nHvortil Caroline svarer: "Aj hvor fedt - det vil jeg VILDT gerne! - Der er bare lige det - min træner i klubben, cheftræner Tom Jepsen, har indstillet mig til sort bælte hertil sommer og jeg har lavet en aftale med Tom om at passe alle de planlagte Dan-træninger(sortbælte-træninger) - jeg ved at "udviklingssamlingerne" tit ligger på samme tidspunkt, så dem vil jeg ikke kunne deltage i her i sommer - jeg kan jo ikke løbe fra en aftale!"\nSigne Jørgensen (Kadetudviklingslandstræner): "Caroline, det er bare HELT okay - koncentrer du dig om at få dit sorte bælte - det er OGSÅ som sort bælte vi gerne vil bruge dig og deltag i de samlinger du kan!"\nCaroline: "Hold da op!!!! "TUSIND TAK!!!" "Det ER da bare ønsketænkning - jeg er SÅ stolt og beæret over denne udtagelse !"\nSigne Jørgensen(Kadetudviklingslandstræner): Aftale! "Dejligt at du vil være en del af holdet - glæder mig til fremtidigt samarbejde!"\nFor at gøre en lang historie - det er bare mere fedt at BLIVE opdaget end selv at skulle gøre opmærksom på sig selv!!!\nSom Caroline sagde til sine forældre efter "telefonopringningen" :" Jeg ved jeg skal være ydmyg - det er en dyd - men idag - idag er jeg bare SÅ glad og stolt af mig selv og skal ikke holdes tilbage af Jantelov - god latin eller lign :0)\nNØJ HVOR ER DET FEDT !!!\nHvorefter Carolines arme fløj i vejret akkompanieret af - ja det var vel meningen det skulle være et slags "glædesbrøl", men der kom ingen lyd, ha ha:0) - dertil var glæden for stor!\nDette er bare en af mange argumenter for at Caroline La Cour skal nomineres til årets sportspris.\nIndstillet af Mia La Cour


Forflyttelse på grund af ytringer. Samarbejdsvanskeligheder - retsinformation.dk\nFOU nr 1999.524 Gældende\nEn sygeplejerske klagede over at hun på grund af ytringer på sin arbejdsplads og til pressen og fagforbundet var blevet forflyttet med lønnedgang til følge.\nSygeplejersken havde udtalt sig kritisk om uddannelsen af en elev, og sygeplejerskens adfærd blev af ledelsen opfattet som om der var samarbejdsvanskeligheder mellem hende og de øvrige ansatte.\nSygeplejersken blev forflyttet til et andet plejehjem i kommunen og måtte i den forbindelse tåle en lønnedgang i nettolønnen på over 1.400 kr. om måneden idet timetallet blev nedsat med ca. 4 timer.\nOmbudsmanden anså ytringerne til pressen og fagforbundet for lovlige ytringer som ikke kunne mødes med negative personalereaktioner fra ledelsens side. Ledelsen kunne heller ikke begrænse sygeplejerskens ret til at kontakte fagforbundet uden om ledelsen. Der var ikke grundlag for at gå ind i nærmere overvejelser af i hvilket omfang samarbejdsvanskeligheder i kølvandet på lovlige ytringer kunne begrunde sanktioner idet der ikke var dokumenteret samarbejdsvanskeligheder. På den baggrund var det ombudsmandens opfattelse at kommunens beslutning om at forflytte sygeplejersken var sket uden saglig grund, og ombudsmanden henstillede til kommunen at genoptage sagen. (J.nr. 1998-0645-812).\nDet fremgik af sagen at A havde arbejdet som sygeplejerske i mere end 31 år. A har været overenskomstansat sygeplejerske i K Kommune siden den 1. januar 1992 med ansættelsesområdet ældre- og handicapområdet. A arbejdede som primærsygeplejerske ved plejehjemmet X i K Kommune, Center Vest. I ansættelsesbrevet af 16. januar 1992 var bl.a. anført:\n“I fortsættelse af (K) Byråds brev af 23.12.1991 ansættes du herved i en stilling som sygeplejerske ved (K) Kommune med virkning fra den 1.1.1992, med tjeneste indtil videre ved ældre- og handicapområdet. Den ugentlige arbejdstid udgør gennemsnitlig 20,6 time i aften-/nattevagt.\nAnsættelse finder sted i henhold til overenskomst indgået mellem Kommunernes Landsforening og Dansk Sygeplejeråd vedr. løn- og ansættelsesvilkår for syge- og sundhedsplejersker i integrerede ordninger. Aflønning finder sted efter lønramme K17 (22/26). Anciennitetsdatoen regnes fra den 1.1.1986, hvorefter du indplaceres på skalatrin 25 med oprykning til skalatrin 26 den 1.1.1994. Med de pr. 1.4.1991 gældende tillæg udgør nettolønnen, der udbetales månedsvis bagud kr. 9.159,98.”\nA ansøgte i brev af 27. januar 1992 om at arbejdstiden blev nedsat til 19,25 timer, stadig ved aftenvagt. A’s ansøgning blev imødekommet i brev af 6. februar 1992.\nI brev af 26. januar 1993 skrev K Kommune til A at hendes arbejdstid som aftalt blev ændret til 22,75 timer/uge i perioden fra 1. maj 1992 til 31. januar 1993. Det fremgik at A’s arbejdstid med virkning fra den 1. februar 1993 var 19,50 timer/uge. Tidligere oplyste ansættelsesvilkår var fortsat gældende.\nK Kommune skrev i brev af 30. november 1993 til A at hendes gennemsnitlige ugentlige arbejdstid som aftalt med virkning fra den 20. december 1993 blev ændret til 21,125 timer. Der var fortsat tale om aftenvagt, og de tidligere oplyste ansættelsesvilkår var fortsat gældende.\nVed brev af 28. december 1995 fik A meddelelse om konsekvenserne af overenskomsten hvor den ugentlige arbejdstid for fuldtidsansatte blev sat op fra 35 til 37 timer om ugen. I brevet var der bl.a. anført:\n“Din arbejdstid ændres derfor med virkning fra 1.7.1996 fra 21,125/35,000 til 21,125/37,000. Ændringen er foretaget med 6 måneders varsel, hvorved dit individuelle opsigelsesvarsel på 5 måneder er opfyldt.\nEndvidere bortfalder holddriftstillægget samt tillægget for tjeneste mellem kl. 17.00 og kl. 06.00 ligeledes pr. 1.7.1996.\nLønnedgangen som følge af ovenstående modsvares af, at der for tjeneste mellem kl. 17.00 og 06.00 pr. 1.7.1996 ydes et tillæg på 1/7696 af årslønnen (svarende til 25% af timelønnen).\nTidligere oplyste ansættelsesvilkår er i øvrigt fortsat gældende.”\nA ansøgte den 20. juni 1996 om at få nedsat arbejdstiden fra 21,125 timer pr. uge til 19,50 timer. Dette blev imødekommet ved fremsendelse af et nyt ansættelsesbrev den 25. juni 1996, dog således at A’s arbejdstid var 19,916 timer pr. uge. Øvrige ansættelsesvilkår var fortsat de samme. Det var oplyst at nettolønnen med de pr. 1. april 1996 gældende tillæg var 9.689,90 kr.\nPlejehjemmet X havde i en periode i sommeren og efteråret 1997 en social- og sundhedshjælperelev, B, i praktik.\nA mente at B blev behandlet dårligt af de to sygeplejersker der var udpeget som hans vejledere under praktikopholdet.\nI brev af 21. september 1997 rettede A henvendelse til områdelederen, C, og orienterede hende om B’s situation på afdelingen. A skrev bl.a. at han var udsat for mere hetz end vejledning.\nJeg har forstået at henvendelsen resulterede i at B fik to nye vejledere. De to nye vejledere havde han i tre uger hvorpå han den 27. oktober 1997 fik meddelt at han var dumpet ved standpunktsbedømmelsen i den 2. praktikperiode. I begrundelsen havde de to vejledere bl.a. anført:\n“Da vi ikke ville bryde os om at få ham som en kommende kollega, mener vi ikke at kunne stå inde for ham i forhold til uddannelsen.”\nA kontaktede elevens fagforening, Forbundet for Offentlig Ansatte (FOA), og fortalte at B var blevet dårligt behandlet.\nDen 5. november 1997 indkaldte den ledende sygeplejerske, D, A til en tjenstlig samtale den 10. november 1997. I indkaldelsen var der anført:\nDette skyldes din henvendelse til FOA i forbindelse med at en social- og sundhedshjælper-elev er dumpet i praktik II på (plejehjemmet X).\nDet opfattes som yderst illoyal adfærd, eftersom du ikke er vejleder for eleven, endsige har arbejdet sammen med vedkommende.\nSamtidig vanskeliggør det absolut elevens forståelse for egen situation.\nI samtalen deltager foruden områdeleder (C), tillidsmand for sygeplejerskerne, (E), samt undertegnede.”\nDen ledende sygeplejerske, D, udfærdigede et referat fra den tjenstlige samtale. I referatet var der bl.a. anført:\n“Jeg understreger, som på indkaldelsen, at jeg ikke kan acceptere at (A) udenom sin leder, går til FOA.\nOpfattes som særdeles illoyal optræden og som mistillid til hendes kollegaer, som har været vejledere.\nDet sidste oplyser (A), at hun har. Altså mistillid til nogle af sine kollegaer i afdelingen. Og, at unavngivne kollegaer er dominerende og hårde.\n(A) mener, hun er i sin gode ret til at anvende ytringsfriheden, og forbeholder sig fortsat ret til at gøre det.\nMen kan egentlig godt forstå, at hendes henvendelse til FOA har givet anledning til reaktion fra ledelsens side.\nSamtidig foreholder jeg (A) at hendes indblanden i sagen har vanskeliggjort elevens forståelse for egen situation.\nDette afviser (A) rent. Hun mener blot, det er en hjælp. Og, at det er vigtigt, at een sørger for at der sker retfærdighed.\n(A) mener ikke, hun i afdelingen bliver taget alvorligt m.h.t. hendes beskeder og observationer.\nEr ikke altid enig i afd.’s aftaler og handlinger.\n(C) efterlyser (A)’s deltagelse i gruppemøder, hvor relevante emner tages op.\nKonklusionen bliver, at (A) skal deltage i det næste gruppemøde og være en aktiv del af mødet m.h.t. at få talt om tillid/mistillid.\nAfdelingen skal kunne modtage elever, som ikke skal risikere at komme i klemme på evt. interne stridigheder.\nEnhver medarbejder er forpligtet til at medvirke til et tillidsfuldt og givende samarbejde.”\nA har indsendt kopi af avisartikler fra Y-blad fra november og december måned hvor eleven B og A kommer med udtalelser om sagen. I en artikel fra den 13. november 1997 er der bl.a. anført:\n“Kollegerne omkring ham begyndte at undre sig over det dårlige forhold mellem ham og vejlederne. De kunne ikke genkende (B) ud fra vejledernes kritikpunkter.\nEn kollega, sygeplejerske (A), (K-by), skrev et brev til områdeleder (C) og påpegede, at (B) efter hendes mening blev dårligt behandlet. Brevet foranledigede, at (B) fik nye vejledere.\n- Han blev skrækkeligt dårligt behandlet. Der blev kostet rundt med ham, talt ned til ham og de truede ham med, at han ikke ville bestå. Han blev meget usikker, utryg og begyndte at sove dårligt om natten. Det kunne vi øvrige medarbejdere ikke undgå at lægge mærke til, forklarer (A).\nHvad de nye vejledere, (F) og (G) især hæftede sig ved, var, at (B) en enkelt gang var kommet til at give en patient skoene forkert på og havde ladet et vindue stå åbent for længe.\n- Det er ting, som folk, der har arbejdet med ældre i årevis også kan komme til at gøre. Og det skete kun én gang, så rettede han fejlene, fastslår (A).”\nAf en artikel fra Y-blad den 6. december 1997 fremgik det at A samme dag fik en bekræftelse fra Fællesbestyrelsen for social- og sundhedsuddannelsen i amtet, om at amtet havde modtaget A’s klage. I artiklen var det oplyst at A herved kom eleven B i forkøbet idet han selv ville klage en af de nærmeste dage.\nVed brev af 10. december 1997 sendte centerchef H en indberetning om A til socialchefen i K Kommune. I indberetningen var der bl.a. anført:\n“(A) har altid arbejdet som aftenvagt på (plejehjemmet X), og har ikke haft opgaver udenfor plejehjemmet eller i andre vagter.\n(A) har ikke ønsket at arbejde anderledes, og ledelsen har ikke stillet krav om, at hun skulle arbejde på samme vilkår som de øvrige primærsygeplejersker i Center Vest. Vi vidste hvor svært hun havde ved omstillinger, og mener vi har ’taget dette medmenneskelige hensyn’.\nI 1994/1995 arbejdede en arbejdsgruppe med en opgave, hvor vi analyserede kvaliteten i plejen til de ældre som bor på (plejehjemmet X).\nKonsekvensen af denne analyse, blev en beslutning om en ændret overordnet holdning til ældre som bor på plejehjem, og dermed også en omlægning af den daglige arbejdsmetode og arbejdstilrettelæggelse.\nDet indebar bl.a. opbrud i faste vagter, og mere fleksibilitet blandt personale.\n(A) var modstander af hele denne omlægning, og valgte, da hun stadig ikke ville give afkald på sine faste aftenvagter - og som ledelsen stadig gav hende mulighed for at fastholde - at holde meget lav profil. Hun undlod dog ikke at bemærke hendes utilfredshed over ændringen, uden hun dog kunne give klare faglige argumenter imod.\nDet var meget tydeligt for alle, at kvaliteten i plejen og arbejdsglæden/engagementet steg betydelig på (plejehjemmet X) efter denne omstrukturering.\nPersonalet arbejder i mindre grupper, hvor (A) også tilhører en gruppe.\nFor at give den bedst mulige pleje/omsorg til de ældre, skal grupperne arbejde meget tæt sammen.\nDe skal drøfte og blive enige om holdninger til den daglige pleje, reflektere over de ældres behov/krav og til stadighed være i tæt samspil med hinanden.\nhar været meget passiv i dette arbejde, og har ikke bidraget til fælles holdninger. Hun har arbejdet solo, og når hun var utilfreds med plejen eller nogle handlinger skrev hun små breve til områdelederen. Hun har ikke som sygeplejerske påtaget sig et ansvar og været aktiv i forhold til gruppen.\nDet skal tilføjes at (A) er meget omsorgsfuld i sin pleje overfor de ældre. Hun undlader ikke at antyde, hvis hun mener andre har handlet forkert. Men det sker ikke i åben og konstruktiv dialog med den daglige leder eller hendes kollegaer.\n(A) nægter at give de ældre mennesker laxoberaldråber (afføringsmiddel). Da områdelederen konfronterede hende med det, svarede hun, at det ikke skulle gives som en procedure, og der skulle være en begrundelse. Deri var områdelederen enig, og det sker ikke som rutine.\n(A) har et meget dårligt forhold til en social- og sundhedshjælper i afd. Hun er vred på hende, fordi hjælperen gik med en tilkaldt læge ind til en af de ældre. En hændelse som skete for 1 år siden. (A) taler ikke til denne hjælper og når de er i vagt sammen, bliver hjælperen kun svaret med ja og nej.\nI en aftenvagt, som (A) havde sammen med den hjælper, som var årsagen til uheldet med (I) har fortalt til områdelederen, at (A) stod på gangen udfor den stue, hvor (I) bor og siger, meget højt og tydeligt idet en kollega fra (Z) går forbi ’er der nogen som taler om misrøgt!’ dette gentager hun 2-3 gange.\nDette gjorde et meget stærkt indtryk på hjælperen.\nEn social- og sundhedselev er dumpet på den afd., hvor (A) arbejder. (A) har aldrig arbejdet sammen med eleven.\n(A) antyder midt i elevens praktikperiode i et brev til områdelederen, at der bliver udøvet hetz mod eleven. Der bliver truffet foranstaltninger i forhold til eleven, så der gives de bedste mulige betingelser for elevens mulighed for at arbejde og opfylde de mål han skal nå i praktikperioden. Eleven kan trods dette ikke bestå.\n(A) ringer til FOA, og antyder at eleven er blevet forfulgt og ikke behandlet på en ordentlig retfærdig måde. Hun orienterer ikke ledelsen om hendes kontakt til FOA.\nDer bliver efterfølgende indkaldt til gruppemøde i afdelingen. Medarbejderne har det svært med forløbet omkring eleven og de efterfølgende påstande i (Y-blad) om manglende faglige begrundelser for, hvorfor eleven ikke kunne bestå.\nTil det første møde nægter (A) at deltage - hun udtaler til områdelederen ’at det ville blive med livet som indsats’.\nTil det næste aftalte møde deltager (A). Formålet med møderne er, at få de indbyrdes problemer frem, få misforståelser og uheldige adfærdsmønstre ryddet af vejen, så gruppen kan arbejde i en åben og tillidsfuld atmosfære.\nMedarbejderne blive meget sårede og vrede over de dagen efter skal læse i (Y-blad), at der har været indkaldt til gruppemøde, og emnet var tillid/mistillid. De føler sig gjort til grin og bliver meget bange for at være ærlige og åbne i et fortsat samarbejde.\nSelvom (A) har haft denne ovenfor anførte rolle i gruppen, har gruppen været meget velfungerende. Der har været intern underviser på samtlige personalegrupper i Center Vest over en 3 årig periode. Her har de lært meget om kommunikation og indbyrdes roller/ansvar i et samarbejde. (A) deltog kun delvis i disse undervisningsseancer.\nMen siden hændelsen med eleven som dumpede på afdelingen og den efterfølgende avisskriveri har gruppen total mistet arbejdsglæden og troen på at de gør det rigtigt.\nDe er meget usikre på, hvad de tør sige og mene, og kan ikke forstå at (A)’s adfærd i forhold til en elev som hun ikke har været vejleder for eller arbejdet sammen med, kan få lov at sætte spørgsmål ved deres vurdering.\nSom den ansvarlige leder kan jeg ikke længere være vidende til, at en medarbejder kan udvise en så høj grad af illoyal optræden.\nVi har i ledelsen besluttet at nu kan vi ikke længere give (A) den ’beskyttelse’ som vi mener at have praktiseret.\nFremover skal der stilles krav til hende på samme måde som de øvrige primærsygeplejersker, dvs. hun skal deltage i det daglige arbejde som også omfatter uddannelsen af elever og tjenesten skal ligeledes omfatte dagvagter, som de øvrige sygeplejersker i dette lokalområde.\nJeg har været usikker på, hvor meget (A) har været styrende i sagen i forhold til (Y-blad) omkring den dumpede elev. Men da jeg læste (Y-blad) lørdag d. 6.dec. fik jeg en klar melding på, at (A) har klaget til Fællesbestyrelsen for social- og sundhedsuddannelserne.\nJeg kan ikke samarbejde med en medarbejder som opfører sig på denne måde. Det vil være en uløselig opgave at få skabt tillid til (A)’s adfærd fremover blandt hendes kollegaer i afdelingen og jeg er meget usikker på hendes motiver og handlinger i forhold til hendes konstante søgen efter retfærdighed.”\nVed brev af 16. december 1997 modtog A en kopi af indberetningen fra socialchefen i K Kommune. A blev opfordret til at kommentere indberetningen enten skriftligt og eller mundtligt. Samtidig blev A indbudt til et møde om sagen onsdag den 8. januar 1998 kl. 14.00.\nA skriver i brev af 4. marts 1998 hertil at hun talte med formanden for Dansk Sygeplejeråd i amtet om sagen som skældte hende ud over at hun havde ytret sig om sagen. Han opfordrede A til at lave et kort notat om sagen hvor A ikke skulle forsvare sig. I brev af 21. december 1997 kommenterede A indberetningen. A anførte bl.a.:\n“Min modstand mod omlægningerne gik på, at jeg nu kun skulle arbejde i en gruppe med 14 beboere, ikke mere kom hos alle, (som sygeplejerske kunne følge dem), men stadig havde ansvaret, skulle tilkaldes af det øvrige personale, efter deres skøn.\nJeg mente også, at det, at vi kun skulle arbejde hver tredje weekend blev for ’dyrt’ - menneskeligt set. Jeg har hele tiden kunnet se det gode for de ældre ved små grupper.\nJeg erkender ikke at have været meget mødeaktiv, men jeg har fulgt de beslutninger der er taget. Jeg arbejder ikke solo, jeg er meget flexibel. Jeg har respekt for de ældre, og giver dem lov at vælge i det omfang de er i stand til det. Sengetid behøver ikke være den samme hver aften.\nSiden den 23. marts 1993 har jeg ikke skrevet sedler, men to breve. Det ene til (H), omhandler en side der forsvandt i et borgerhæfte. Jeg spurgte om det kunne accepteres. Havde jeg søgt retfærdigheden, var jeg gået videre med dette, har kun kunnet få oplyst, en leder tog siden ud, en anden smed den væk, jeg har aldrig fået oplyst hvorfor. Siden den hændelse har jeg været meget utryg omkring dokumentationen.\nDet andet brev var brevet om (B) til (C).\nJeg kender denne dato, fordi jeg dengang var til samtale med (J), (D) og (H), fik at vide at det generede mine kollegaer, jeg lagde sedler. Har derfor ikke gjort det siden. Måske er det grunden til jeg har virket passiv, jeg har gået meget stille med dørene, for ikke at fornærme nogen.\nJeg mener jeg har påtaget mig det ansvar, jeg har fået fortalt jeg har, kommer med det samme når nogen sender bud.\nJeg går ikke og retter på andre konstant, jeg har stor forståelse for at ting kan gøres og opfattes forskelligt.\nMed hensyn til laxoberaldråber: Jeg har som sygeplejerske pligt til at vise omhu og være samvittighedsfuld. Jeg har gennemdrøftet mine synspunkter med (C) engang i sommer, hun gav mig ret i at der skulle være styring på det. Det fornemmer jeg også der er nu, og har givet dråberne siden.\nMed hensyn til mit dårlige forhold til en social- og sundhedshjælper, er det rent gætteri, jeg skulle være vred på hende endnu. Det er over 2½ år siden, jeg stod med lægen på stuen, hun kom ind og blandede sig, uden jeg havde spurgt. Jeg blev meget vred - ja. Men bagefter tænkte jeg, havde jeg ikke været i vagt, havde hun måske stået med besøget alene, derfor er min vrede over dette forlængst smidt væk.\nHendes og mine holdninger passer på nogle punkter, meget dårligt sammen, derfor bryder jeg mig ikke om at være i vagt med hende. Jeg har sagt mere end ja og nej til hende i de 2½ år, men snakker ikke så godt sammen med hende, som de øvrige.\nAt jeg højt og tydeligt har sagt 2-3 gange ’er der nogen som taler om misrøgt’ kan jeg ikke genkende. Naturligvis er vi flere der har drøftet alle de fejl, der er sket i plejen af den omtalte beboer.\nMed hensyn til social- og sundhedshjælpereleven, har jeg ringet til FOA, og sagt eleven var behandlet dårligt i sin praktiktid.\nDer står jeg nægtede at deltage i et møde. På det tidspunkt havde jeg det psykisk meget dårligt, sagde til (C) jeg ikke havde kræfter til det. Da hun kiggede uforstående på mig, sagde jeg: Tror du man sætter livet på spil for sjov skyld.\nDet næste møde deltager jeg i d. 1. december, har det stadig meget dårligt, bliver aggressivt angrebet når jeg forsøger at sige noget. For mig er intet løst da jeg går fra dette møde.\nDen 5. december - efter (B) er indkaldt til møde, spørger journalisten om hvordan det går mig, jeg fortæller jeg lige har fået brev fra (amtet), de har opfattet min henvendelse som en klage, de behandler. Fortæller jeg har været til møde om Tillid/mistillid - intet om hvad der blev talt om.\nJeg har ikke været styrende i forhold til (Y-blad), har udtalt mig om min mening, omkring (B)’s praktikperiode, fordi jeg blev spurgt.\nMine motiver har udelukkende været medmenneskelige.”\nI brev af 6. januar 1998 skrev socialchefen til A at det planlagte møde den 8. januar 1998 måtte udskydes til den 5. februar 1998.\nIfølge kommunens telefonnotat i sagen kontaktede repræsentanten for Dansk Sygeplejeråd i amtskredsen K Kommune den 7. januar 1998. Repræsentanten oplyste at han var bekymret for at udsætte mødet idet han efter at have talt med A frygtede mere presseomtale.\nMødet med socialchefen blev herefter fastsat til den 12. januar 1998. A deltog sammen med formanden for Danske Sygeplejeråd i amtskredsen. Socialchefen oplyste i brev af 18. februar 1998 til borgmesteren at han havde drøftet sagen med formanden inden mødet den 12. januar 1998, og at formanden var enig i at A havde optrådt kritisabelt. Endvidere skrev socialchefen at mødet kunne have været afholdt den 8. januar 1998 ved vicesocialchefen, men at formanden ønskede socialchefen “på den anden side af bordet!”.\nAf kommunens referat fra møde den 12. januar 1998 fremgik det at socialchefen tilkendegav at der forelå så alvorlige samarbejdsvanskeligheder at en ændring i A’s placering var nødvendig. Det var endvidere noteret at A bestred der var tale om samarbejdsvanskeligheder med en enkelt undtagelse. Socialchefen sagde at A så hurtigt som muligt skulle gøre tjeneste i en så vidt mulig tilsvarende stilling ved Center Midt. Det fremgik af kommunens referat at A og fagforeningsrepræsentanten kunne tilslutte sig forslaget. Fagforeningen underskrev referatet.\nI brev af 15. januar 1998 meddelte socialchefen A at hun med virkning fra den 1. februar 1998 skulle gøre tjeneste ved Center Midt i en stilling som aftenvagt med gennemsnitlig 16 timer om ugen. I brevet var bl.a. anført:\n“I fortsættelse af møde den 12. januar 1998 om dine arbejdsforhold i (K) Kommune, som blev aftalt fastlagt i hovedtræk som vedlagte referat viser, skal jeg meddele, at der er aftalt følgende tjeneste for dig ved Center Midt.\nMed virkning fra 1. februar 1998 arbejde i stilling som aftenvagt med gennemsnitlig 16 timer ugentlig.\nJeg skal indskærpe overfor dig, at det forventes, at du i fremtiden bidrager konstruktivt til fastholdelse af et loyalt og godt samarbejde med dine kolleger og foresatte.\nDette indebærer bl.a. en forventning om, at du deltager aktivt i de gruppesammenhænge, der er i organisationen.”\nDet blev senere i brev af 10. februar 1998 oplyst at nettolønnen med de pr. 1. oktober 1997 gældende tillæg udgjorde 8.223,49 kr. pr måned.\nI brev af 16. februar 1998 klagde A til borgmesteren over sagen. A anførte bl.a.:\n“Ved modtagelse af mit nye ansættelsesbrev d. 11. Februar, konstaterer jeg, at min lønnedgang bliver på ca. 3.000 kr. pr. måned. Dette kan jeg leve med, ligesom jeg også kan leve med mit nye ansættelsessted (W), hvor jeg er blevet meget positivt modtaget, og føler jeg bliver glad for at arbejde.\nMen at det er strafbart, som ansat i (K) Kommune, at ytre sig om, en social- og sundhedshjælperelev bliver uværdigt behandlet, har jeg meget svært ved at acceptere, og forstår simpelthen ikke, at det berettiger centerchef (H) til, at skrive til socialchef(en), hvad der passer hende, uden at skulle dokumentere de mange usandheder om mig. Havde det ikke været mere loyalt af hende, at tale med mig først?\nD. 6. Januar får jeg via (L) besked om, at mødet er udsat til d. 5. Februar, fordi socialchefen skal til begravelse d. 8. Januar, og det er umuligt at finde en anden tid før d. 5. Februar. D. 7. Januar får jeg brev fra socialchefen. Jeg nægter at finde mig i, at skulle vente en måned mere, føler det som psykisk terror. Der findes en tid d. 12. Januar kl. 8.\nMødet er meget kort, vi skal ikke tale om den konkrete sag, siger socialchefen, kun om mine tjenstlige forhold. Han har besluttet, jeg har alvorlige samarbejdsvanskeligheder og at en omplacering skal finde sted.\nDer går yderligere fire dage inden jeg ved hvad denne omplacering indebærer.”\nBorgmesteren skrev i brev af 18. februar 1998 at sagen var behandlet fuldt korrekt. Han henviste til at det blev understreget og bekræftet af at Dansk Sygeplejeråd efter forhandlingen den 12. januar 1998 på A’s og A’s organisations vegne tilsluttede sig socialchefens forslag om at A blev flyttet til et tilsvarende arbejde andetsteds i kommunen.\nFællesbestyrelsen for social- og sundhedsuddannelserne i amtet behandlede en klage fra eleven B over praktikperioden på Center Vest. I brev af 25. februar 1998 skrev Fællesbestyrelsen til K Kommune:\nFællesbestyrelsen afviste klagen, da det af sagsakterne fremgår, at bestemmelserne i Uddannelsesordningen for social- og sundhedshjælperuddannelsen om praktiktilrettelæggelse og standpunktsbedømmelse er fulgt.\nFællesbestyrelsen udtrykker dog sin misbilligelse over formuleringen i standpunktsbedømmelsen: ’ønsker ikke vedkommende som kollega’.\nFællesbestyrelsen indskærper proceduren i forbindelse med udarbejdelse af standpunktsbedømmelser, som det også fremgår af redegørelsen fra (K) Kommune.\nSocialchefen i K Kommune beklagede i brev af 26. marts 1998 til B formuleringen ved bedømmelsen efter 2. praktikperiode. Chefen skrev at det var en irrelevant og sårende bemærkning som måtte beklages, og at der nu var fastlagt regler for hvem der var ansvarlig for udformningen af bedømmelserne.\nBorgmesteren skrev i brev af 11. august 1998 til B:\nFor det første skal jeg gerne bekræfte mit mundtlige tilsagn for så vidt angår formuleringen af personalebedømmelsen fra Center Vest i oktober 1997.\nSom øverste chef for din, i den situation, ansættende myndighed, (K) Kommune, kan jeg ganske tilslutte mig Fællesbestyrelsen for Social- og Sundhedsuddannelserne, som i forbindelse med afvisningen af din klage tidligere på året fandt anledning til at udtrykke en misbilligelse af bemærkningerne i omhandlede personalebedømmelse om, at man ikke ønskede dig på arbejdspladsen ud fra et kollegialt synspunkt.\nOgså jeg er af den opfattelse, at en sådan betragtning ikke bør forekomme i forbindelse med vurderingen af en praktikperiode. Dette synspunkt er tillige tidligere blevet fremsat fra kommunens socialforvaltning, der har bearbejdet forløbet og truffet foranstaltninger til at undgå en lignende fejltagelse i fremtiden, hvilket du også er blevet gjort bekendt med.\nJeg skal på kommunens vegne endnu engang overfor dig beklage formuleringen og har med tilfredshed bemærket mig, at man har gjort hvad der er muligt for at genoprette fejlen. Dette har medført, at du fik mulighed for et nyt praktikantforløb et andet sted og jeg har glædeligvis konstateret, at du nu har bestået din eksamen, hvilket jeg - som jeg gjorde telefonisk - lykønsker dig med.\nMen som ovenfor sagt, modtag hermed min beklagelse og undskyldning for, at din personalebedømmelse fra oktober indeholdt bemærkninger, der for længst er vurderet som utilstedelige.\nA klagede til mig i brev af 4. marts 1998. A skrev at hun var blevet godt modtaget på den nye arbejdsplads og var faldet godt til, men at hun på baggrund af sine ytringer i sagen om eleven B var blevet straffet med at blive placeret et andet sted i kommunen på et mindre timetal og med mere end 3.000 kr. mindre i løn pr. måned.\nI brev af 12. marts 1998 anførte A bl.a.:\n“Jeg har medsendt den sidste lønseddel fra center vest, for at vise lønnedgangens størrelse. Foruden grundlønsnedgang får jeg ingen lørdags- søndagstillæg, da jeg arbejder onsdag og torsdag i hver uge. Jeg vil også få mindre udbetalt i aften nat tillæg.\nDet sårer mig dybt, at jeg ikke skulle have påtaget mig et ansvar, det mener jeg i høj grad jeg har. Jeg har ikke arbejdet solo, har ikke skrevet små breve til områdelederen. Men paradoksalt nok, bad områdeleder (C) mig, kort før (H) sendte notatet om mig, om jeg, hvis der var nogle problemer, ville lægge en lille seddel på hendes skrivebord om det.\nEfter hændelsen med eleven og avisskriveriet, holdt ledelsen og socialchefen, møder med gruppen, jeg var ikke inviteret, de spurgte dem ud og gjorde dem forvirrede har gruppen fortalt mig, de kendte ikke mig, ud fra det ledelsen sagde om mig. Men de erklærede overfor mig, at de ikke var utrygge ved at arbejde sammen med mig. En var modig og turde sige det til ledelsen, men hun blev så gjort til min private veninde, skønt vi aldrig har været i hinandens hjem.\nDe tre af elevernes vejledere var ret nye, er nu flyttet til andre job. SÅ KUN EN ER TILBAGE, SOM KAN HAVE DET SVÆRT MED MIG.”\nI brev af 12. maj 1998 bad jeg K Kommune om en udtalelse i anledning af A’s klage.\nK Kommune udtalte i brev af 3. juli 1998 bl.a. følgende:\n“Der har i ansættelsesforløbet været en del uoverensstemmelser mellem (A) og ansatte og ledelsen på (plejehjemmet X), dog uden at alle disse hændelser hver for sig gav anledning til skriftlig påtale eller noteringer i personalesagen.\nVed brev af 15. december 1997 orienterede centerchef (H) (A) om, at hun havde set sig nødsaget til at skrive notat til socialchefen omhandlende (A)’s engagement i social- og sundhedshjælpereleven og den mistillid, hun hermed havde vist sine kollegers vurderinger.\nDet omhandlede notat rummer en længere redegørelse for (A)’s tid på arbejdspladsen. Herunder beskrives hendes mangel på konstruktiv kritik, aktivitet og ansvar i forhold til medarbejdergruppen og hendes engagement med social- og sundhedshjælpereleven. Slutkonklusionen på notatet er, at centerchefen på baggrund af den udviste illoyale optræden ikke mener at kunne samarbejde med (A), idet bl.a. hun anfører, at det vil være en uløselig opgave at få skabt tillid til (A) i forholdet til hendes kolleger.\nForflyttelsen er, som det fremgår, begrundet i samarbejdsproblemer og må dermed betegnes som diskretionær.”\nDen 14. juli 1998 kommenterede A kommunens udtalelse. A skrev bl.a.:\n“At der igennem ti år, undervejs kan opstå uoverensstemmelser, kan ikke være unaturligt.\nAt der ikke er noget, der har givet anledning til skriftlig påtale eller notering, skyldes efter min mening, at det der kan ligge i personalemappen, har ledelsen (på forespørgsel) fået af mig.\nAt hændelser der er gennemdrøftet, endt med forståelse og medhold og er afsluttet for 5-8 og 10 år siden, skal drages frem, som bevis på samarbejdsvanskeligheder, forstår jeg ikke. Jeg har aldrig betragtet disse hændelser som samarbejdsvanskeligheder. Har heller aldrig fået at vide det var det, og derfor heller ingen mundtlige advarsler.”\nBrevet indeholdt tillige en beskrivelse af nogle episoder hvor A bl.a. havde indberettet nogle forhold på afdelingen til ledelsen. A havde bl.a. indberettet om problemer i forbindelse med at de ældre selv skulle have medicin stående på stuerne, og engang i 1990 havde A klaget over en kollega der var uvillig til at passe sit arbejde. Endvidere skrev A at grunden til at hun havde lagt små sedler til deres kolleger på dagvagten var at der ikke var overlapning mellem dag- og aftenvagten. A blev i 1993 påbudt alene at skrive i borgerhæftet, men da der i 1995 forsvandt en side fra dette hæfte, skrev hun til H.\nH og socialchefen kommenterede A’s bemærkninger i breve af 30. juli 1998. H anførte bl.a. at der var overlapning mellem de forskellige vagter og at man derfor ikke måtte skrive små lapper til hinanden. Beskeder skulle skrives ind i borgerhæftet. Om den forsvundne side i borgerhæftet oplyste hun at hun var blevet informeret af områdelederen om at den var forsvundet og at A var informeret herom af områdelederen. Socialchefen skrev at beslutningen om at flytte A ikke var en disciplinær reaktion, men at det var en nødvendig praktisk foranstaltning for at opretholde roen på Center Vest.\nDen 24. august 1998 modtog jeg A’s bemærkninger til de seneste udtalelser fra kommunen. A fastholdt bl.a. at der ikke var overlapninger i holdskifte på plejehjemmet, og at hun ikke vidste hvorfor siden i borgerhæftet skulle smides ud og hvem der gjorde det. A oplyste i den forbindelse at hun på den side der var blevet smidt ud, havde skrevet at en beboer var tiltagende deprimeret og at der måtte gøres noget ved det.\nI brev af 27. maj 1999 bad jeg K Kommune om udlån af akterne i kommunens sag om forflyttelse af A, A’s personalesag og oplysninger om den efterfølgende behandling af B’s sag.\nJeg modtog materialet den 7. juni 1999.\n“Den almindelige ledelsesret indebærer at en arbejdsgiver i et vist omfang kan kræve at en medarbejder affinder sig med stillingsændringer, og at medarbejderen i så fald ikke kan forlange sig afskediget med det varsel der gælder for arbejdsgiveren. Afgørende herfor er om stillingsændringerne ligger inden for de rammer som gælder for ansættelsesforholdet. Hvis der er tale om videregående ændringer som medarbejderen ikke skal finde sig i, tales i almindelighed om forflyttelse. I så fald kan medarbejderen forlange sig afskediget med det varsel der gælder for arbejdsgiveren. En sådan forflyttelse er for så vidt at sidestille med en uansøgt afskedigelse. En forflyttelse kan kombineres med tilbud om ansættelse på ændrede vilkår.\nDet fremgår ikke klart af kommunens afgørelse i skrivelsen af 15. januar 1998 om kommunen mener at stillingsændringerne i forhold til (A) er gennemført inden for rammerne af hendes hidtidige ansættelsesforhold. Navnlig det forhold at stillingsændringen gennemførtes uden det påkrævede varsel for afskedigelse, kan give anledning til tvivl om stillingsændringens karakter. Kommunen har imidlertid i senere skrivelser betegnet stillingsændringen som en forflyttelse. Jeg henviser til at (K) Kommune i udtalelsen hertil af 3. juli 1998 har oplyst at der var tale om en diskretionær forflyttelse begrundet i samarbejdsproblemer. Kommunen har som dokumentation henvist til redegørelsen fra (H) af 10. december 1997.\nDen seneste ændring til det oprindelige ansættelsesbrev er, som sagen er oplyst for mig, brev af 25. juni 1996. Jeg har derfor lagt til grund at (A) forud for forflyttelsen var ansat til aften- og nattevagt i 19,916 timer om ugen. Nettolønnen med tillæg udgjorde den 25. juni 1996 9.689,90 kr. Det fremgår af ansættelsesbrev af 10. februar 1998 for ansættelsen ved Center Midt at arbejdstiden kun var 16 timer, og at nettoløn med tillæg udgjorde 8.223,49 kr.\nDet er min opfattelse at (A)’s stillingsændring retligt må anses for en forflyttelse. Navnlig den væsentligt reducerede arbejdstid og aflønning ligger uden for rammerne for (A)’s hidtidige ansættelsesforhold. Jeg har lagt til grund at (K) Kommune er enig i at der er tale om en uansøgt forflyttelse.\nRetligt sidestilles en uansøgt forflyttelse som anført med en uansøgt afskedigelse. Det indebærer at de retlige krav der gælder til en beslutning om uansøgt afskedigelse, finder tilsvarende anvendelse.\nSamarbejdsvanskeligheder er en saglig grund til forflyttelse. Jeg har tidligere udtalt mig om de krav der må stilles til dokumentation, for at samarbejdsvanskeligheder kan udgøre det fornødne saglige grundlag for en afskedigelsesbeslutning. I en sag omtalt i Folketingets Ombudsmands beretning for året 1993, s. 72ff, udtalte jeg bl.a.:\n’Det står fast, at samarbejdsvanskeligheder kan udgøre det fornødne saglige grundlag for en afskedigelsesbeslutning. Retssikkerhedsmæssige hensyn kræver dog, at samarbejdsproblemer ikke uden nærmere kvalifikation påberåbes som grundlag for en afskedigelsesbeslutning. Der kræves for det første, at samarbejdsproblemerne har en betydelig negativ indflydelse på udførelsen af opgaverne det pågældende ansættelsessted. Der skal endvidere foreligge en klar forbindelse mellem samarbejdsproblemerne og den person, der ønskes afskediget, ligesom hovedskylden for problemernes opståen ikke må kunne tilskrives andre personer end den, som søges afskediget. Af den almindelige forvaltningsretlige grundsætning om proportionalitet følger yderligere, at der fra den afskedigende myndigheds side skal være udfoldet bestræbelser på at løse samarbejdsproblemerne ved mindre vidtgående skridt end afskedigelse.\nAfskedigelsesbeslutningens alvorlige karakter tilsiger samtidig, at det bevismæssige grundlag for tilstedeværelsen af afskedsbegrundende samarbejdsproblemer er særlig sikkert. Der må således ikke kunne rejses rimelig tvivl om, at der rent faktisk har foreligget (uløselige) samarbejdsproblemer af den ovenfor beskrevne karakter.’\nEventuelle samarbejdsvanskeligheder før (A)’s henvendelse til FOA og (Y-blad)\nFor at samarbejdsvanskeligheder kan påberåbes som en saglig grund til forflyttelse, skal der være tale om vanskeligheder der har en betydelig negativ indflydelse på udførelsen af opgaverne det pågældende ansættelsessted, jf. den ovenfor refererede udtalelse i min beretning for 1993.\nI (H)’s notat af 10. december 1997 er det anført at (A) var meget omsorgsfuld i sin pleje af de ældre, (men at (A) ikke undlod at antyde hvis andre havde handlet forkert). Desuden er det oplyst at selv om (A) havde haft den af (H) beskrevne rolle i gruppen, så ’har gruppen været meget velfungerende’. (H) oplyser at det var siden hændelsen med (B) som dumpede og det efterfølgende avisskriveri at gruppen havde ’mistet arbejdsglæden og troen på at de gør det rigtigt’.\nJeg må derfor lægge til grund at de påberåbte samarbejdsvanskeligheder ikke har haft negativ indvirkning på (A)’s egen udførelse af opgaverne eller på gruppens arbejde i øvrigt i tidsrummet før (A)’s udtalelser til FOA og pressen, og de kunne derfor ikke indgå i beslutningen om at (A) skulle forflyttes. Indberetningen falder tidsmæssigt netop også sammen med (A)’s udtalelser til avisen.\nEventuelle samarbejdsvanskeligheder i tiden efter (A)’s henvendelse til FOA og (Y-blad)\nDen 10. november 1997 var (A) indkaldt til tjenstlig samtale med bl.a. den ledende sygeplejerske på Center Vest. Af indkaldelsen fremgik det at den ledende sygeplejerske fandt at det var yderst illoyal adfærd at (A) havde kontaktet FOA. I mødereferatet, som lederen selv skrev, er det anført, og at hun understregede ’at jeg ikke kan acceptere at (A) udenom sin leder, går til FOA’.\nCenterchefens notat af 10. december 1997 må læses sådan at hun ligeledes mente (A) havde handlet illoyalt ved at kontakte FOA - og ikke underrettet ledelsen herom - og efterfølgende udtalt (sig) til avisen. Hun har endvidere anført at gruppen totalt havde mistet arbejdsglæden og troen på at de gjorde det rigtigt. Medarbejderne var usikre på hvad de turde sige og mene og kunne ikke forstå at (A) kunne få lov at sætte spørgsmålstegn ved deres vurdering.\n1. Spørgsmålet om hvorvidt (A) havde handlet ’illoyalt’ ved at henvende (sig) til FOA og avisen\nJeg har adskillige gange udtalt mig om offentligt ansattes ytringsfrihed. Som udgangspunkt har offentligt ansatte den samme frihed som alle andre til at deltage i den offentlige debat. I en sag omtalt i Folketingets Ombudsmands beretning for året 1987, s. 237ff, har jeg udtalt mig om mulige begrænsninger i de offentligt ansattes ytringsfrihed:\n(A)’s udtalelser til FOA og pressen falder klart uden for det område hvor der i øvrigt kan antages at gælde begrænsninger i offentligt ansattes ytringsfrihed. Jeg henviser endvidere til at (A) ikke efter det oplyste videregav fortrolige oplysninger hverken til FOA eller til (Y-blad).\n(A)’s ytringer var derfor ’lovlige ytringer’. Det betyder at ledelsen ikke måtte anvende sanktioner eller andre negative reaktioner - f.eks. forflyttelse eller advarsel - i anledning af (A)’s udtalelser, jf. også nedenfor under pkt. 3.\nDet er derfor beklageligt at (A)’s ytringer indgik i (K) Kommunes grundlag for at forflytte hende.\n2. Spørgsmålet om hvorvidt (A) kunne gå til FOA uden om ledelsen\nJeg har i en sag hvor to sygeplejersker var kritiseret af amtet for at have videregivet oplysninger til pressen uden om sygehusets normale interne ledelsessystem, udtalt følgende (Folketingets Ombudsmands beretning for året 1995, s. 422ff):\nDet kan ikke give mig anledning til bemærkninger at ledelsen på en offentlig arbejdsplads generelt udtrykker håb om at de interne systemer vil fungere, og i den forbindelse over for de ansatte anbefaler disse systemer til fremførelse af kritik mv., således at offentlig kritik først måtte opstå efter at fejl og mangler har været søgt identificeret og berigtiget på grundlag af interne drøftelser. Men ledelsens tilkendegivelser eller adfærd må ikke udvikle sig til normer der med tiden kan få en sådan karakter at de reelt kommer til at virke på samme måde som egentlig censurlignende ordninger. Når man derfor fra ledelsens side anbefaler anvendelse af de interne systemer, må det - hvis det i sammenhængen og i lyset af den eventuelle konkrete baggrund er relevant - understreges over for de ansatte at retten til i stedet at vælge at fremføre en eventuel kritik offentligt ikke begrænses af en sådan anbefaling.\nDet følger af det anførte at en ledelse så meget desto mere efter min opfattelse er afskåret fra at kritisere at en medarbejder - inden for rammerne af offentligt ansattes ytringsfrihed - har valgt udsendelse af pressemeddelelse frem for benyttelse af de interne systemer.\nDet tilføjes at jeg er enig med amtet i det ønskelige i at offentligt ansatte gør ledelsen bekendt med eventuelle problemer på arbejdspladsen. Efter omstændighederne vil det efter min mening ligefrem påhvile offentligt ansatte at gøre ledelsen opmærksom på væsentlige problemer på arbejdspladsen, hvis ledelsen ikke allerede kender problemerne og hvis deres løsning kræver at ledelsen inddrages. Efter min gennemgang af sagen må jeg konstatere at amtet på intet tidspunkt har gjort gældende at de to sygeplejersker skulle have tilsidesat en egentlig forpligtelse til over for ledelsen at gøre opmærksom på væsentlige problemer på arbejdspladsen.\nDe ansattes almindelige forpligtelse til at gøre ledelsen opmærksom på problemer begrænser imidlertid ikke i sig selv de ansattes ret til ytringsfrihed. Hvis f.eks. en ansat på et sent tidspunkt gennem brug af sin ret til ytringsfrihed gør offentligt opmærksom på problemer på arbejdspladsen, kan ledelsen efter omstændighederne kritisere medarbejderen for ikke på et tidligere tidspunkt at have gjort ledelsen bekendt med problemerne, men ledelsen kan ikke kritisere medarbejderen for at have benyttet sin ytringsfrihed. Og hvis en medarbejder på et tidligt tidspunkt gennem brug af sin ret til ytringsfrihed - i stedet for at benytte tillidsmands- eller ledelsessystemet - gør offentligt opmærksom på problemer på arbejdspladsen, kan ledelsen hverken kritisere medarbejderen for ikke særskilt at have gjort ledelsen opmærksom på problemerne eller for at benytte sig af sin ret til ytringsfrihed.\nFor en ansat kan der være en forpligtelse til at informere ledelsen om forhold på arbejdspladsen. Det fremgår at (A) underrettede områdeleder (C) om de to første vejlederes behandling af (B), men jeg har forstået at (A) - da de to nye vejledere dumpede (B) - i stedet gik direkte til FOA og pressen.\nLedelsen har ikke gjort gældende at (A) havde tilsidesat en underretningspligt i forhold til de to nye vejlederes behandling af sagen, sådan at (A) skulle have underrettet ledelsen på et tidligere tidspunkt.\nTværtimod har ledelsen bebrejdet (A) at hun overhovedet satte spørgsmålstegn ved sine kollegaers vurderinger af eleven. Jeg har bemærket at samme ledelse og borgmesteren senere beklagede de to vejlederes formulering af begrundelsen for at (B) skulle dumpe. Borgmesteren kaldte det utilstedeligt.\nSelv om man lagde til grund at (A) i andre sammenhænge ville have en pligt til at informere ledelsen om lignende forhold, ville det ikke i sig selv have begrænset (A)’s ret til også at udtale kritik til pressen mv.\nEn forvaltningsmyndighed er således afskåret fra at kritisere en medarbejder der - inden for rammerne af offentligt ansattes ytringsfrihed - vælger at gå til pressen frem for at benytte de interne systemer. (K) Kommune kunne derfor ikke bebrejde (A) at hun rettede henvendelse til FOA uden om ledelsen.\nJeg mener det er beklageligt at den ledende sygeplejerske den 10. november 1997 havde indkaldte (A) til tjenstlig samtale for at understrege ’at jeg ikke kan acceptere at (A) udenom sin leder, går til FOA’. Jeg mener også det er beklageligt at dette forhold indgik i grundlaget for at forflytte (A).\nJeg har gjort kommunen bekendt hermed.\n3. Samarbejdsproblemer i anledning af de (lovlige) ytringer\nKommunen har gjort gældende at disse (lovlige) ytringer gav anledning til samarbejdsproblemer idet de andre mistede arbejdsglæden og blev usikre på hvad de kunne udtale sig om.\nEfter min opfattelse kan det ikke afvises at eventuelle samarbejdsproblemer opstået i kølvandet på lovlige ytringer i særlige tilfælde kan begrunde anvendelse af negative ledelsesmæssige beslutninger over for vedkommende der har fremsat ytringerne. Jeg finder ikke grundlag for at gå ind i en nærmere overvejelse af de retlige rammer herfor i denne sag.\nJeg henviser til at (H)’s notat af 10. december 1997 ikke er tilstrækkelig dokumentation for samarbejdsvanskeligheder. (A) oplyste i brev af 4. marts 1998 at ledelsen holdt møder med gruppen, og at (A) ikke var inviteret. Kommunen har ikke bestridt Deres oplysning, men der foreligger ingen notater eller oplysninger om disse møder i kommunens sag.\nSom det fremgår af min ovenfor refererede udtalelse i Folketingets Ombudsmands beretning for året 1993, s. 72f, kræver det en kvalifikation af samarbejdsproblemerne, herunder at det sandsynliggøres at det har betydelig negativ indflydelse på udførelsen af opgaverne, for at det kan medføre afskedigelse. Der er ikke oplysninger herom i sagen.\nIndberetningen af 10. december 1997 har ikke fornøden bevismæssig værdi. Jeg henviser til at det ikke fremgår hvem af medarbejderne der mente at der var samarbejdsproblemer, og på hvilken måde. Redegørelsen kan sidestilles med anonyme medarbejderbidrag. Jeg har tidligere udtalt at anonyme oplysninger eller oplysninger der ikke af anden grund kan undersøges af myndigheden og den ansatte, ikke kan indgå i grundlaget for en indgribende personaleretlig reaktion over for den ansatte, jf. min udtalelse refereret i Folketingets Ombudsmands beretning for året 1996, s. 105ff. Visse dele af redegørelsen kunne umiddelbart tyde på at centerchefen beskrev (B)’s vejlederes opfattelse af sagen, idet hun skrev at de ikke kunne forstå at (A) kunne få lov til at sætte spørgsmål ved deres vurdering. Det er nærliggende at tro at disse vejledere havde en negativ holding over for en medarbejder der kritiserede deres udførelse af vejlederfunktionen, og deres udtalelser kan derfor ikke tillægges væsentlig betydning ved en vurdering af om De havde hovedskylden for eventuelle samarbejdsvanskeligheder.\nSammenfattende er det min opfattelse at de påberåbte samarbejdsvanskeligheder der lå forud for (A)’s henvendelse til FOA og (Y-blad), ikke kunne indgå i beslutningen om at hun skulle forflyttes, allerede fordi de efter det oplyste ikke havde negativ indflydelse på hendes eller gruppens arbejde. Det er endvidere min opfattelse at (A)’s udtalelser til FOA og pressen lå inden for hendes ytringsfrihed, og at det derfor er beklageligt at hendes ytringer indgik i (K) Kommunes grundlag for at forflytte hende. (K) Kommune kunne heller ikke bebrejde (A) at hun rettede henvendelse til FOA uden om ledelsen. Det er derfor beklageligt at den ledende sygeplejerske den 10. november 1997 havde indkaldt (A) til tjenstlig samtale i anledning af dette forhold, og at det indgik i grundlaget for at forflytte hende. Jeg finder heller ikke at der i øvrigt foreligger dokumentation for at der var grundlag for at forflytte (A) på grund af samarbejdsvanskeligheder.\nPå den baggrund er det min opfattelse at kommunens beslutning om at forflytte (A) var uberettiget idet der - som sagen foreligger oplyst for mig - ikke forelå nogen saglig grund.\nJeg har gjort (K) Kommune bekendt med min opfattelse og har henstillet til kommunen at genoptage sagen. “\nK Kommune meddelte mig senere at der på et møde mellem A og kommunen den 1. september 1999 var opnået enighed om at der som kompensation som følge af forflyttelsen skulle udbetales A 40.000 kr., og at sagen betragtedes som afsluttet.\nJeg meddelte kommunen at jeg – idet A ikke havde rettet fornyet henvendelse til mig i anledning af kommunens afgørelsen af 1. september 1999 – på det foreliggende grundlag ikke foretog mig mere i sagen.\nNOTER: (*1) FOB 1993, s. 72, FOB 1987, s. 237, FOB 1995, s. 422, FOB 1996, s. 105.


Internet - et medieforløb: Samtale med Susanne\nSamtale med Susanne\nJeg har i dag haft en samtale med Susanne Nyrop (min gamle samarbejdspartner fra cand. pæd.-studiet på DPU). Hun har i nogle år arbejdet intensivt med kollaborative læringsredskaber på nettet. Samtalen rejste en del nye perspektiver omkring medieforløbet og anvendelsen af diverse publiceringsredskaber i forbindelse med vores videre arbejde.\nDer er tale om en verden, der åbner sig, hvor der sker udviklinger på en række felter og hvor Susanne kan være gatekeeper og introducerende til hele feltet. Det drejer sig om udover blogger.com om redskaber med nye eksotiske navne som elgg.com, suprglu, frapprmap og wickispaces, som der skal kigges nærmere på og vælges iblandt.\nPerspektivet er, at hun både vil kunne gå ind som ressourceperson i det pilotforløb, som skal foregå i uge 10-14 og desuden indgå som kursusinstruktør i forbindelse med næste års medieforløb op til jul.\nAnvendelsen af blogs vil kunne kombineres med at vi anvender de studerendes egne ressourcer - fx anvendelsen af mobiltelefoner til optagelse af både lyd og billeder og anvender dem til upload af tale, musik, fotos eller videoclip i forbindelse med deres arbejde med projekt i medieforløbet.\nVi tænker at lave en forudgående brugerundersøgelse, hvor vi finder ud af hvad de har til rådighed og på hvilke niveauer det vil være godt at sætte ind med kurser.\nHun nævte endelig til slut, at George Siemens og hans teoretiseren om begrebet "Connectivism" er uomgængeligt, når man beskæftiger sig med dette felt.\nposted by William Vonsild @ 10:50 AM 0 comments